VAKSINASI: ‘WALK-IN’ HANYA UNTUK GOLONGAN TERCICIR, TIDAK DAPAT TARIKH JANJI TEMU

KUALA LUMPUR: Inisiatif pemberian vaksin secara ‘walk-in’ mulai 1 Ogos 2021 khususnya di Selangor dan Kuala Lumpur adalah untuk golongan yang tercicir dan belum mendapat janji temu selepas tarikh tersebut.

Dalam kenyataan Badan Bertindak Imunisasi COVID-19 (CITF), inisiatif tersebut bukan untuk mereka yang sudah diberikan tarikh janji temu terlebih dahulu.

Jelas kenyataan itu, golongan yang belum mendapat janji temu adalah mereka yang tidak mempunyai dokumen pengenalan atau perjalanan, seperti yang diterangkan oleh Menteri Penyelaras Program Imunisasi COVID-19 Kebangsaan, Khairy Jamaluddin Abu Bakar.

“Individu di Kuala Lumpur dan Selangor yang telah mendaftar sebelum ini akan diberikan janji temu dalam masa terdekat.

“Individu yang masih belum mendaftar, tetapi tiada kekangan untuk berbuat demikian juga digalakkan untuk mendaftar untuk vaksinasi secepat mungkin,” menurut kenyataan itu.

Sementara itu, CITF juga memaklumkan Pusat Pemberian Vaksin (PPV) yang beroperasi secara ‘walk-in’ pada Ogos depan akan dikemas kini dan dimaklumkan kelak.

Mengulas lanjut, CITF menyeru agar mereka yang telah menerima janji temu vaksin untuk menghadiri janji temu pada tarikh dan lokasi PPV yang telah ditetapkan.

Langkah tersebut sebagai mengambil kira kehadiran varian baharu yang lebih ganas, kes COVID-19 yang tinggi dan keperluan untuk mendapat perlindungan melalui vaksin secepat mungkin.–AlHijrah Online


POLIS SITA LAMBORGHINI, BUKA KERTAS SIASATAN PEMANDU SECARA MERBAHAYA DI SDE

ISKANDAR PUTERI: Polis telah menyita lima kereta mewah jenis Lamborghini dan membuka kertas siasatan terhadap lima individu yang dipercayai memandu kereta berkenaan secara melulu dan berbahaya di Lebuh Raya Senai Desaru (SDE), Sabtu lepas.

Ketua Polis Johor Datuk Kamarul Zaman Mamat berkata kelima-lima pemandu berusia 44 hingga 64 tahun itu telahpun diambil keterangan pada hari yang sama dan disaman atas pelbagai kesalahan lalu lintas, sebelum dibebaskan dengan jaminan polis.

“Kertas siasatan dibuka di bawah Seksyen 42 Akta Pengangkutan Jalan,” kata beliau kepada pemberita di Ibu Pejabat Polis Daerah Iskandar Puteri, di sini, hari ini.

Beliau berkata demikian ketika mengulas mengenai perkembangan terkini berhubung lima pemandu yang memandu melulu dan merbahaya di SDE, dekat Kota Tinggi.

Sebelum ini tular video berdurasi lebih seminit yang memaparkan aksi berbahaya lima pemandu berkenaan yang memandu secara melulu semasa memotong kenderaan lain di lebuh raya, dan semua mereka dipercayai dalam perjalanan dari arah Senai menghala ke Bandar Penawar untuk menghadiri satu program.–AlHijrah Online


PANGGILAN VIDEO ISTERI SELAMATKAN SUAMI DALAM KEJADIAN ROMPAKAN PELANTAR MINYAK

KOTA TINGGI: Panggilan video isteri kepada seorang daripada kru pelantar minyak di Pelabuhan Tanjung Langsat, dekat Pasir Gudang, menjadi penyelamat apabila suami dan rakan sekerjanya menjadi mangsa rompakan sekumpulan lelaki di pelantar tersebut, Isnin lepas.

Timbalan Ketua Pengarah (Logistik) Maritim Malaysia Laksamana Madya Maritim Datuk Saiful Lizan Ibrahim berkata ketika kejadian pada kira-kira pada pukul 10.30 malam itu, hanya terdapat dua kru lelaki berusia 24 dan 32 tahun di pelantar tersebut yang berada di kedudukan 0.7 batu nautika timur laut Jeti Pelabuhan Tanjung Langsat.

Beliau yang juga memangku jawatan Ketua Pengarah Maritim Malaysia berkata tindakan pantas isteri kru berusia 24 tahun terbabit yang melaporkan kepada pihak maritim sebaik menyaksikan telefon bimbit suaminya dirampas oleh seorang individu ketika sedang membuat panggilan video, membantu pihak berkuasa menahan kesemua empat lelaki tempatan terbabit.

“Bot ronda Maritim tiba di lokasi kejadian pada 12.30 tengah malam Isnin selepas menerima laporan dan menemukan sebuah bot gentian kaca yang digunakan empat individu terbabit di bawah pelantar.

“Menyedari kehadiran bot ronda, empat individu terbabit bertindak menenggelamkan bot gentian kaca itu dipercayai untuk melupuskan bahan bukti, sebelum berpaut pada pelantar dan terjun ke laut, namun berjaya ditahan,” katanya pada sidang media di Zon Maritim Tanjung Sedili, di sini hari ini.

Beliau berkata kesemua lelaki berusia 27 hingga 47 tahun yang memakai topeng dan bersenjatakan parang itu, bukan sahaja bertindak menyerang dan menumbuk kedua-dua mangsa, malah menutup mulut, mengikat kaki dan tangan serta mengurung mangsa di dalam sebuah kabin.

Bagaimanapun Saiful Lizan berkata kedua-dua mangsa terbabit berjaya melepaskan ikatan selepas terkurung selama dua jam dan bertindak bersembunyi sehingga menunggu ketibaan pihak berkuasa.

Saiful Lizan berkata kesemua empat individu terbabit, dua daripadanya adik-beradik, sempat mencuri beberapa kabel logam, perkakasan kerja pelantar dan dua telefon bimbit milik kru terbabit, namun jumlah keseluruhan barang rompakan masih dalam siasatan.

Beliau berkata hasil siasatan mendapati tiga daripada empat perompak yang ditahan itu mempunyai rekod jenayah lampau antaranya melibatkan kes dadah dan memiliki senjata berbahaya.

Kesemua mereka direman selama lima hari bermula semalam (25 April) dan kes disiasat mengikut Seksyen 391 Kanun Keseksaan. — AlHijrah Online


E-KITCHEN BUKA RUANG BERNIAGA SECARA ONLINE DI SELANGOR KETIKA RAMADAN

Oleh Nurayuni Johari

KUALA LUMPUR: Menteri Besar Incorporated (MBI) hari ini melancarkan platform e-kitchen bagi membuka peluang buat usahawan Selangor berniaga secara online sepanjang bulan Ramadan ini.

Menteri Besar Selangor, Datuk Seri Amirudin Shari berkata platform online itu akan memenuhi keperluan pelanggan untuk mendapatkan juadah berbuka puasa berkonsepkan “social distancing” sejajar dengan Perintah Kawalan Pergerakan.

Beliau berkata e-kitchen menawarkan dua bentuk platform pemasaran iaitu Platform Selangor atau PLATS dan E-Kitchen Selangor Grab.

Terdahulu, Amirudin melancarkan kedua-dua platform e-kitchen itu di program bual bicara pagi TV AlHijrah, Assalamualaikum.

Beliau berkata peniaga atau usahawan yang ingin menyertai platform e-kitchen itu boleh mendaftar perniagaan mereka di PLATS mulai hari ini.

Prihatin terhadap kewangan semasa peniaga kecil, Amirudin berkata Kerajaan Negeri juga menawarkan pembiayaan mudah tanpa faedah kepada mereka yang layak dengan pembiayaan dari RM3,000 hingga RM5,000 setiap peniaga melalui dana Hijrah Selangor.

Menteri Besar Selangor itu turut memaklumkan pihaknya menyasarkan 200 peniaga akan terlibat dalam program itu.

Katanya, platform e-kitchen itu akan membantu pelanggan mendapatkan perkhidmatan terbaik, malah menjimatkan kos penghantaran kepada pelanggan.

“E-kitchen akan menetapkan set makanan dan ia akan diletakkan di pusat pengumpulan bagi memudahkan proses penghantaran makanan kepada pelanggan. Set yang ditetapkan itu dapat menjimatkan kos penghantaran kepada pelanggan,” katanya.

Pelanggan yang ingin membuat pesanan boleh melayari laman sesawang PLATS dan pesanan boleh dibuat bermula jam 10 malam hingga jam 1 tengah hari, sebelum penghantaran dilakukan jam 2 petang hingga 7 malam. — AlHijrah Online


DUA LELAKI DITAHAN TIPU IMPORT EKSPORT KAKI AYAM SEJUK BEKU

BALIK PULAU:  Polis menahan seorang pengarah syarikat dan rakannya bagi membantu siasatan berhubung kes penipuan membabitkan tawaran perkhidmatan import dan eksport kaki ayam sejuk beku membabitkan kerugian RM207,832.23, semalam.

Ketua Polis Daerah Barat Daya Supt Kamarul Rizal Jenal berkata kedua-dua lelaki itu iaitu pengarah syarikat berumur 60 tahun dan rakannya, 46, ditahan ketika hadir memberi keterangan di Balai Polis Bayan Lepas, di sini semalam.

“Pihak polis menerima laporan daripada seorang lelaki berusia 45 tahun yang mendakwa telah diperdaya oleh sebuah syarikat menawarkan perkhidmatan import dan eksport kaki ayam sejuk beku seberat 26,400 kilogram dari Pakistan ke Hong Kong pada 2021.”

“Dengan penahanan dua lelaki itu, polis kini sedang menjalankan siasatan lanjut,” katanya ketika dihubungi Bernama, hari ini.

Beliau berkata mereka kini direman bagi membantu siasatan dan kes itu disiasat menurut Seksyen 420 Kanun Keseksaan iaitu tipu.–AlHijrah Online


BULI PELATIH TUDM: POLIS AMBIL LEBIH 10 KETERANGAN

KUANTAN: Polis merekodkan lebih 10 keterangan dalam siasatan berhubung dakwaan buli melibatkan pelatih Tentera Udara Diraja Malaysia (TUDM) di Pangkalan Udara Kuantan di sini, baru-baru ini.

Ketua Polis Pahang Datuk Seri Ramli Mohamed Yoosuf berkata ia termasuk lima pelatih yang mendakwa menjadi mangsa, selain enam pelatih yang didakwa melakukan perbuatan itu.

“Mereka dipanggil memberi keterangan sebaik sahaja pihak kami menerima laporan. Setakat ini, tiada tangkapan dibuat dan siasatan masih berjalan dengan semua pihak termasuk TUDM memberikan kerjasama yang baik.

“Kami sedang mengumpulkan sebanyak mana saksi termasuk penyelia pelatih terlibat untuk melengkapkan siasatan, sebelum kes dirujuk kepada Timbalan Pendakwa Raya,” katanya pada sidang media selepas menghadiri Perhimpunan Khas Sempena Pertukaran Ketua Polis Pahang di Ibu Pejabat Polis Kontinjen (IPK) Pahang di sini hari ini.

Ramli yang menerajui polis Pahang sejak Jun 2021 dilantik sebagai Pengarah Jabatan Siasatan Jenayah Komersial (JKSK) Bukit Aman mulai bulan ini dan tempat beliau diisi Timbalan Ketua Polis Kuala Lumpur Datuk Yahaya Othman.

Sebelum ini, Ramli mengesahkan pihaknya menerima laporan empat lagi pelatih mendakwa turut menjadi mangsa buli di pangkalan udara itu selepas seorang bapa membuat laporan polis mendakwa anaknya dibuli di situ.

Siasatan dilakukan mengikut Seksyen 323 Kanun Keseksaan iaitu menyebabkan kecederaan dengan sengaja.

Sementara itu dalam ucapannya, Ramli mengingatkan warga Polis Diraja Malaysia (PDRM) Pahang untuk terus meningkatkan ilmu pengetahuan termasuk dalam kecerdasan buatan (AI) serta kemahiran teknikal dan kemahiran insani (soft skill) seperti komunikasi, untuk menempa kejayaan lebih baik.

Pada majlis itu, beliau turut menyampaikan Sijil Penghargaan Ketua Polis Pahang kepada 43 warga kontinjen tersebut serta tujuh orang awam.–AlHijrah Online


WUJUD KEGIATAN PENGIRING HARAM DI IBU KOTA – KETUA TRAFIK KL

KUALA LUMPUR, 19 Jun – Beberapa kumpulan yang menjalankan perkhidmatan mengiring kenderaan secara haram dikesan aktif di ibu kota dengan sebahagian mereka bertindak berani menyamar sebagai anggota trafik.

Ketua Polis Trafik Kuala Lumpur ACP Mohd Nadzri Hussain berkata kegiatan tidak bertanggungjawab itu dilakukan dengan bayaran serendah RM300 untuk setiap perjalanan.

“Menurut maklumat risikan serta soal siasat terhadap suspek yang pernah ditahan, bayaran yang mereka peroleh sangat lumayan. “Bayangkan jika satu perjalanan RM300? Berapa banyak mereka boleh dapat dalam sehari,” katanya kepada Bernama. Mohd Nadzri berkata dalam tempoh Januari sehingga awal Jun ini, lima individu berusia antara 26 hingga 38 tahun ditahan kerana terlibat kegiatan itu.

“Ada kes di mana suspek ditahan ketika menunggang motosikal berkuasa tinggi jenis Honda CBX 750, yang menyerupai motosikal milik anggota polis trafik. “Selain itu, ada yang menjalankan kegiatan itu menggunakan kereta dan mereka membunyikan siren sama seperti digunakan polis untuk kenderaan memberi laluan,” katanya.

Mohd Nadzri berkata pelanggan kumpulan ini terdiri daripada orang perseorangan dan juga kenamaan (VIP).

“Cara mereka mendapat pelanggan masih dalam siasatan. Mereka ini bertindak ‘samseng’ di atas jalan raya, mereka menahan kereta, menghalang lalu lintas dan menyebabkan kesesakan di jalan raya. “Kumpulan ini tiada ilmu untuk menjalankan kegiatan iring kenderaan dan mereka hanya akan mendatangkan kemarahan pengguna jalan raya lain,” katanya.

Mohd Nadzri berkata pihak polis memandang serius kegiatan ini kerana ia mendatangkan bahaya kepada pengguna jalan raya lain.

“Tiada undang-undang yang memberikan hak kepada orang awam untuk memberhentikan kenderaan untuk beri laluan. Ia hanya kuasa polis trafik,” katanya. Beliau berkata anggota polis trafik sendiri perlu menjalani latihan berkala untuk memahirkan diri ketika melakukan tugas mengiring kenderaan.

“Anggota trafik perlu menghadiri kursus selama sebulan. Jadi mana mungkin orang awam yang tiada kemahiran secara tiba-tiba ingin jalankan kegiatan ini,” katanya. Mohd Nadzri menegaskan aktiviti ini memberi imej yang tidak baik kepada polis kerana jika berlaku kemalangan polis yang akan dipersalahkan.

“Bayangkan jika berlaku kemalangan ketika mereka mengiring kenderaan? Sudah tentu orang awam akan kata polis yang buat salah. “Ini yang kita tidak mahu, saya telah arahkan anggota dan pegawai untuk memantau aktiviti ini dan menahan mereka yang dikesan menjalankan kegiatan ini di ibu negara,” katanya.

Beliau berkata segala aktiviti mengiring kenderaan yang dilakukan oleh anggota trafik di sekitar ibu kota direkodkan oleh pihaknya.

“Oleh itu kami akan tahu segala pergerakan anggota pengiring di mana-mana tempat,” katanya. Katanya, mereka yang menjalankan kegiatan ini boleh disiasat mengikut Seksyen 170 Kanun Keseksaan kerana menyamar sebagai anggota polis, dan membawa hukuman penjara maksimum empat tahun dan denda atau kedua-duanya, jika sabit kesalahan.

BERNAMA


AL-QUDS SEMAKIN HAMPIR: MEMPERINGATI HARI NAKBAH

KUALA LUMPUR: Bersempena Minggu Al-Quds sedunia yang disambut bermula 25 Februari hingga 3 Mac 2022, TV AlHijrah membawakan pengisian khas dengan menerbit dan menyiar sebuah forum bertajuk Al-Quds Semakin Hampir yang akan ditayangkan pada malam ini bermula jam 9 hingga 10 malam.

Ketua Pegawai Eksekutif TV AlHijrah, Namanzee Harris berkata, forum itu disiarkan sebagai deklarasi solidariti dalam memperingati Hari Nakbah.

Beliau berkata, seluruh masyarakat dunia perlu tahu kesengsaraan yang dilalui oleh rakyat Pelestin akibat konflik Israel-Palestin yang berlanjutan sejak 74 tahun lalu.

“Selain itu, antara objektif lain penerbitan rancangan ini adalah untuk menyokong usaha-usaha ke arah kesatuan umat Islam yang merentasi sempadan negara mahupun aliran pemikiran. Masyarakat juga boleh mengambil iktibar dalam mengingati detik bencana pencerobohan Israel terhadap Palestin.

“Ia juga sebagai tanda sokongan tidak berbelah bahagi kepada kerajaan Malaysia yang sentiasa berpendirian tegas dalam mempertahankan Palestin sebagai sebuah negara berdaulat,” katanya.

Forum Al-Quds membawakan panel yang arif dalam berdiskusi isu Hari Nakbah iaitu Duta Khas Perdana Menteri ke Timur Tengah, Tan Sri Abdul Hadi Awang bersama Abu Talib Husin sebagai hos rancangan.

Antara yang akan dikupas oleh Abdul Hadi adalah perisitwa Nakbah secara terperinci bermula dari kronologi tercetusnya peristiwa tersebut sehingga bagaimana keadaan penduduk Palestin masa kini.

Lebih menarik, panel serta hos rancangan turut berkongsi janji Nabi Muhammad S.A.W mengenai Al-Quds serta kaum Yahudi.

Selain itu, panel juga akan memberi pencerahan kepada masyarakat mengapa Hari Nakbah perlu diperingati dalam mempertahankan kedaulatan negara Malaysia.

Antara isu-isu lain yang akan dikupas adalah pendedahan mengenai keadaan geo politik antarabangsa berkaitan pembebasan Palestin dan kepentingan Masjid Al-Aqsa.

Oleh itu, TV AlHijrah menjemput seluruh rakyat Malaysia untuk sama-sama menyaksikan Forum Al-Quds Semakin Hampir malam ini. –AlHijrah Online


MAJLIS HUKAMA’ MUSLIMIN KUTUK UCAPAN BIADAP BERKENAAN RASULULLAH SAW

KUALA LUMPUR: Majlis Hukama’ Muslimin cawangan Malaysia, mengutuk sekeras-kerasnya ucapan biadab oleh jurucakap rasmi Bharatiya Janata Party (BJP), yang didakwa telah menghina Nabi Muhammad.

Penasihat Majlis Hukama’ Muslimin cawangan Malaysia merangkap Anggota Majlis Hukama’ Muslimin Senator Datuk Dr Zulkifli Mohamad Al-Bakri berkata apa yang telah berlaku amat mengganggu sensitiviti umat Islam di seluruh dunia.

“Sesungguhnya Rasulullah SAW merupakan insan yang paling mulia dan terpilih oleh-Nya. Mencintai Rasulullah SAW adalah termasuk dalam keimanan dan kemanisan iman.

“Justeru, wajib bagi kita mempertahankan baginda SAW dan memuliakan-Nya,” katanya dalam kenyataan hari ini.

Ujar Zulkifli, tindakan jurucakap BJP itu adalah seruan yang jelas kepada ekstremisme dan menyebarkan Islamofobia.

Oleh itu beliau menyeru umat Islam untuk bersatu hati dalam menzahirkan mesej bantahan secara aman, akan tindakan tersebut.

Jurucakap BJP, Nupur Sharma dikecam selepas membuat kenyataan menghina dalam debat televisyen manakala seorang lagi Naveen Jindal atas komennya di media sosial. – AlHijrah Online


JEMAAH UMRAH PERLU  IMBAS BIOMETRIK UNTUK MOHON E-VISA

KUALA LUMPUR: Jemaah Malaysia kini antara yang diwajib menggunakan imbasan biometrik bagi mendapatkan visa umrah elektronik (E-Visa).

Kementerian Haji dan Umrah Arab Saudi yang dipetik Agensi Berita Saudi (SPA) pada Ahad mengumumkan jemaah umrah dari lima negara – UK, Tunisia, Kuwait, Bangladesh dan Malaysia – wajib menyediakan data biometrik masing-masing, antaranya cap jari.

Aplikasi baharu itu merupakan komitmen kerajaan Arab Saudi untuk membenarkan pendaftaran biometrik menerusi peranti mudah alih, sekaligus menjadikannya antara yang pertama di dunia menerima pengesahan biometrik menerusi telefon pintar untuk pengeluaran visa.

Kementerian turut menjelaskan bahawa inisiatif ini dibangunkan bagi memudahkan urusan jemaah yang ingin ke Mekah tanpa perlu mengunjungi pejabat visa secara fizikal.-AlHijrah Online


KOPERAL POLIS DIDAKWA SELUDUP 29 MIGRAN WARGA MYANMAR

KOTA BHARU: Seorang anggota polis berpangkat koperal dihadapkan ke Mahkamah Sesyen di sini hari ini atas dua pertuduhan melakukan penyeludupan membabitkan 29 migran warganegara Myanmar pada Januari lepas.

Syed Shaifful Amri Syed Solihuddin, 38, didakwa menyeludup semua migran berkenaan yang berusia lingkungan 19 hingga 47 tahun di dua lokasi berbeza pada 16 Jan lalu.

Bagaimanapun, tiada pengakuan direkodkan daripada tertuduh ketika dibacakan di hadapan Hakim Mohd Zul Zakiqudin Zulkifli kerana kes itu di bawah bidang kuasa Mahkamah Tinggi.

Bagi pertuduhan pertama, Syed Shaifful Amri didakwa menyeludup tujuh lelaki dan enam wanita migran warga Myanmar di dalam sebuah motovan jenis Daihatsu Gran Max di hadapan Ibu Pejabat Jabatan Bomba dan Penyelamat Malaysia Negeri Kelantan, Tunjong di sini kira-kira 1.30 pagi.

Sementara itu, bagi pertuduhan kedua Syed Shaifful Amri didapati menyeludup 15 lelaki dan seorang migran wanita warga Myanmar di sebuah rumah inap desa, Jalan Pintu Geng Hulu di sini kira-kira 9.45 pagi.

Bagi kedua-dua pertuduhan itu, Syed Shaifful Amri didakwa di bawah Seksyen 26B(d) Akta Antipemerdagangan Orang dan Antipenyeludupan Migran 2007 yang merupakan kesalahan keselamatan di bawah Akta Kesalahan Keselamatan (Langkah-langkah Khas) 2012.

Jika disabitkan kesalahan, anggota polis itu boleh dihukum penjara seumur hidup atau minimum lima tahun dan boleh dikenakan sebatan.

Pendakwaan dikendalikan Timbalan Pendakwa Raya Nursyafiqah Mohamad manakala tertuduh tidak diwakili peguam dan mahkamah menetapkan 22 Mac sebagai tarikh deposisi (keterangan migran).–AlHijrah Online


PBB HANTAR TRAK BANTUAN KE SYRIA

HATAY: Pertubuhan Bangsa-Bangsa Bersatu (PBB) hari ini menghantar 65 trak bantuan kemanusiaan ke wilayah Idlib, barat laut Syria di mana jutaan orang memerlukan bantuan.

Agensi berita Anadolu melaporkan trak terbabit dilihat menyeberangi sempadan Cilvegozu di Hatay, selatan Turki, bersebelahan dengan Idlib.

Bantuan itu akan diagihkan kepada kelompok terjejas di Idlib dan kampung yang berdekatan.

Syria kini dibelenggu perang saudara sejak 2011 apabila rejim Bashar al Assad mengambil tindakan keras ke atas protes pro-demokrasi.

Ratusan ribu nyawa terbunuh dengan lebih 10 juta warga Syria menjadi pelarian, demikian menurut pegawai PBB.

Idlib menyaksikan beberapa kali pencabulan gencatan senjata sejak akhir 2018.

Ia kini menempatkan empat juta orang awam, termasuk ratusan ribuan yang hilang tempat tinggal akibat keganasan rejim. — Terjemahan AlHijrah Online


PAKEJ STIMULUS TVAH: USAHAWAN IKS BERJAYA TINGKATKAN JUALAN

Oleh Nurayuni Johari

KUALA LUMPUR: Usahawan Industri Kecil dan Sederhana (IKS) yang menyertai Pakej Stimulus IKS TV AlHijrah (TVAH) berjaya meningkatkan jualan mereka dalam tempoh Perintah Kawalan Pergerakan (PKP).

Walaupun TV AlHijrah hanya dapat memberi ruang pengiklanan percuma, termasuk di platform digital, kepada 270 daripada lebih 1,800 pemohon pakej stimulus itu, rata-rata peserta amat berterima kasih kepada stesen TV Islamik itu.

Pakej Stimulus IKS TVAH itu adalah sebahagian misi MusaadahCOVID19, inisiatif agensi-agensi di bawah Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri untuk membantu kelompok terjejas akibat wabak COVID-19.

Usahawan IKS yang juga orang kurang upaya (OKU), Irwan Fairuzi Johari berkata beliau amat gembira kerana terpilih sebagai peserta pakej stimulus IKS TVAH itu.

Beliau berkata pendapatannya meningkat lebih 50 peratus dengan hanya menjual produk sejuk beku dan keperluan harian secara atas talian dengan bantuan pengiklanan percuma di TV AlHijrah.

“Alhamdulilah, peningkatan memang nampak ketara, untuk pakej ini saya memang bersyukur dan diberi peluang…. Saya rasa usahawan IKS di luar yang OKU seperti saya perlu ambil peluang,” katanya ditemubual Berita AlHijrah melalui Skype semalam.

Pengasas Butik Fantasia, Siti Ashiah Osman yang juga peserta pakej stimulus IKS TVAH berkata butiknya menerima lebih 100 tempahan secara atas talian dan perniagaannya kini dikenali ramai selepas dipaparkan di TV AlHijrah.

“Sangat berbaloi kerana setiap hari saya akan terima whatsapp dari para pelanggan yang mana sebelum ini ada yang tidak terfikir untuk membeli baju raya di sini, namun melihat pelbagai rekaan yang ditawarkan (di TV AlHIjrah) ia berjaya menarik minat mereka,” katanya.

Ketua Pegawai Eksekutif TV AlHijrah, Namanzee Harris menyifatkan pakej stimulus itu sebagai platform baharu untuk usahawan memperbaharui sistem perniagaan mereka melalui konsep “new normal” dengan hanya berniaga di atas talian sepanjang PKP bagi membendung wabak COVID-19.

“Dari satu sudut, perkembangan ini satu yang sihat kerana mereka sekarang mula mengenali betapa pentingnya cara penjualan (online) dan bagaimana mereka boleh mempelajari selok belok untuk menjana pendapatan di waktu PKP,” katanya menyifatkan IKS sebagai penyumbang utama ekonomi negara.

TV AlHijrah melancarkan pakej stimulus khas bernilai RM7.65 juta itu untuk membantu usahawan IKS yang terjejas akibat kesan COVID-19.

Melalui pakej stimulus itu, usahawan terpilih mendapat ruang pengiklanan percuma bernilai RM30,00 setiap seorang di slot Assalam Biz setiap hari jam 9 pagi.

Namanzee berkata pakej stimulus itu akan diteruskan sehingga Julai depan. – AlHijrah Online


CORONAVIRUS: RAKYAT MALAYSIA DINASIHAT ELAK LAWATAN TIDAK PENTING KE WUHAN

PUTRAJAYA: Rakyat Malaysia dinasihatkan supaya mengelak daripada melakukan perjalanan yang tidak penting ke Wuhan, China, serta lain-lain kawasan yang mungkin terjejas dengan penularan jangkitan coronavirus.

Wisma Putra dalam satu kenyataan berkata rakyat Malaysia yang menetap atau melakukan perjalanan di kawasan berkenaan dinasihatkan supaya memberikan keutamaan tertinggi kepada aspek kesihatan serta keselamatan diri masing-masing dengan mengambil langkah berjaga-jaga, di samping mematuhi arahan-arahan yang dikeluarkan oleh pihak berkuasa tempatan.

Nasihat perjalanan itu dikeluarkan susulan keputusan pihak berkuasa China menyekat sebarang perjalanan keluar dari Wuhan berkuat kuasa Khamis (23 Jan), di samping keputusan beberapa syarikat penerbangan menggantung operasi penerbangan mereka di Wuhan sehingga notis selanjutnya.

Wisma Putra berkata rakyat Malaysia yang memerlukan bantuan dan perkhidmatan konsular boleh menghubungi pejabat diplomatik Malaysia terdekat. — BERNAMA


EMPAT SEKELUARGA TERMASUK BAYI MAUT, DUA PARAH DALAM NAHAS DENGAN TRELER

ALOR SETAR: Empat sekeluarga termasuk bayi perempuan berusia dua bulan maut manakala dua lagi cedera parah selepas kereta dinaiki mereka terlibat kemalangan dengan sebuah treler di Jalan Titi Karangan-Baling di Kulim petang semalam.

Ketua Polis Daerah Kulim Supt Mohd Redzuan Salleh berkata sebelum kejadian itu, kereta jenis Perodua Bezza dipandu lelaki berusia 32 tahun yang dinaiki enam sekeluarga itu sedang dalam perjalanan dari arah Kulim untuk pulang ke rumah mereka di Baling.

“Kemalangan itu telah mengakibatkan pemandu, isteri pemandu yang berusia 30 tahun, bayi mereka berusia dua bulan dan ibu mentua pemandu yang berusia 59 tahun maut di tempat kejadian.

“Seorang lagi anak perempuan mereka yang berusia dua tahun dan adik lelaki kepada isterinya yang berusia 14 tahun mengalami kecederaan parah telah dibawa ke Hospital Kulim untuk menerima rawatan lanjut,” katanya dalam satu kenyataan malam tadi.

Beliau berkata hasil siasatan mendapati kemalangan berlaku apabila kereta yang dipandu mangsa telah terbabas ke laluan bertentangan dan dilanggar treler yang dipandu lelaki berusia 57 tahun.

“Mayat kesemua mangsa akan dihantar ke Hospital Sultanah Bahiyah, Alor Setar untuk proses bedah siasat manakala pemandu treler tidak mengalami sebarang kecederaan.

Hasil siasatan mendapati kedua-dua pemandu mempunyai cukai jalan dan lesen yang sah tempoh dan kes disiasat di bawah Seksyen 41(1) Akta Pengangkutan Jalan 1987,” katanya.

Terdahulu, Jabatan Bomba dan Penyelamat Malaysia (JBPM) Kedah menerima panggilan berhubung kejadian itu pada pukul 4.06 petang semalam.–AlHijrah Online


PRU-15: PH KEMUKA 10 TAWARAN

KLANG: Pakatan Harapan (PH) menggariskan 10 keutamaan untuk direalisasikan segera, antaranya melibatkan kos sara hidup, memerangi rasuah dan memperkasa wilayah Sabah dan Sarawak, sekiranya mendapat mandat membentuk kerajaan pada Pilihan Raya Umum ke-15 (PRU15).

Pengerusi PH Datuk Seri Anwar Ibrahim berkata keutamaan itu bermatlamat menjamin kesejahteraan rakyat secara menyeluruh menerusi pertumbuhan ekonomi, memulihkan keyakinan umum menerusi pentadbiran beramanah dan menyediakan negara untuk berdepan pelbagai cabaran masa depan.

“Tempoh untuk melaksanakan 10 keutamaan adalah secara berperingkat dan bergantung kepada keupayaan kewangan negara, tawaran kali ini telah dibahaskan dengan teliti dan dikaji dari segi implikasi kewangan sepenuhnya dan mengambil kira tuntutan daripada rakyat dan bukan bersifat populis,” katanya dalam sidang media selepas melancarkan 10 Tawaran Utama PRU-15 PH di sini hari ini.

Turut hadir Presiden Amanah Mohamad Sabu, Setiausaha Agung DAP Anthony Loke Siew Fook dan Presiden Pertubuhan Kinabalu Progresif Bersatu (UPKO) Datuk Seri Wilfred Madius Tangau.

Tawaran berkenaan turut melibatkan pemerkasaan peluang ekonomi belia; menyelamatkan generasi tercicir dalam pendidikan; membina ketahanan bencana dan memantapkan perlindungan; menangani isu doktor kontrak dan menjamin kebajikan penjawat kesihatan; menghapuskan isu ketaksamaan gender dan memperkasa sosioekonomi wanita; meningkatkan daya saing rakyat dan memelihara khazanah alam.

Dalam pada itu, Anwar yang juga Presiden PKR menyeru pengundi memberikan kemenangan selesa kepada PH untuk membentuk kerajaan iaitu tanpa memerlukan kerjasama parti di luar gabungan tersebut.

Katanya, ini supaya tawaran PH itu dapat dijalankan dengan jayanya tanpa sebarang halangan.

Ditanya sama ada tawaran berkenaan mampu dilaksanakan dan tidak berakhir seperti manifesto PH pada PRU yang lepas, Anwar menjawab, “kali ini pengerusi dia Anwar”.

“Saya menyeru agar pengundi atas pagar memberi kami mandat supaya kami bebas untuk melaksanakan keutamaan ini dan tidak berdepan sebarang halangan selepas pilihan raya,” katanya. –AlHijrah Online


KONFLIK DI KASHMIR PERLUKAN PERHATIAN DUNIA

SHAH ALAM: Konflik yang berlaku di Kashmir bukan hanya merampas kebebasan dan keamanan namun turut menyebabkan 40,000 warga Kashmir dipercayai hilang tanpa berita sehingga kini.

Perkara itu didedahkan Pengarah Eksekutif The Justice Foundation Kashmir Institute of International Affairs (WKFM), Muzzammil Ayyub Thakur berdasarkan beberapa laporan oleh pihak media.

Menurutnya, semua itu mengambarkan tiadanya kebebasan dan keamanan di wilayah tersebut sehingga menyebabkan penduduknya hidup dalam ketakutan serta turut ‘berhijrah’ ke negara luar.

“Sebenarnya isu Kashmir ini bukanlah baharu sebaliknya sudah lama, cuma dunia tidak mendapatkan gambaran sebenar situasi berlaku di sana.

“Pembatalan status istimewa Kashmir melalui pemansuhan Artikel 370 daripada Perlembagaan India yang diumumkan oleh Menteri Dalam Negeri India, Amit Shah telah mencetuskan konflik yang meruncing antara warga Kashmir dan kerajaan India,” katanya.

Muzzammil bersama isterinya, Shaista sewaktu mengadakan kunjungan ke Kumpulan Media Karangkraf di sini semalam.

Beliau berkata demikian kepada Sinar Harian sewaktu mengadakan kunjungan ke Kumpulan Media Karangkraf di sini semalam.

Beliau berkata, keadaan itu menyebabkan warga Kashmir tiada kebebasan, hidup dalam ketakutan serta berlaku kekejaman termasuk terhadap kanak-kanak, golongan wanita serta wanita ibu mengandung.

Katanya lagi, keadaan Kashmir menjadi runcing di bawah kepungan India kerana penduduknya dikenakan perintah berkurung 24 jam dan sistem komunikasi seperti media sosial juga disekat.

Muzzammil turut berkongsi, aktivis sepertinya hadapi kekangan untuk laksanakan misi kemanusiaan di wilayah tersebut disebabkan pelbagai faktor dan risiko termasuk kawalan ketat ketenteraan India.

“Segelintir penduduk mengambil langkah berani dan inisiatif sendiri masuk ke negara India bagi menghebahkan realiti sebenar yang berlaku kepada dunia menerusi media sosial.

“Usaha dilakukan ini mendapat sokongan aktivis di beberapa negara luar seperti Amerika Syarikat dan United Kingdom (UK) yang kemudiannya mengorak langkah mewujudkan kempen kesedaran berkaitan Kashmir,” jelasnya yang ditemani isterinya juga seorang aktivis, Shaista Safi. — SINAR HARIAN


AGONG TITAH PARTI-PARTI POLITIK KEMUKA GABUNGAN DIPERSETUJUI, CALON PM SEBELUM 2 PETANG ESOK

KUALA LUMPUR: Yang di-Pertuan Agong menitahkan semua ketua parti politik dan gabungan parti politik yang mendapat jumlah kerusi yang banyak pada Pilihan Raya Umum ke-15 (PRU15), memaklumkan kepada Istana Negara mengenai gabungan parti, dan menamakan calon perdana menteri yang dipersetujui untuk membentuk kerajaan baharu sebelum 2 petang, esok.

Datuk Pengelola Bijaya Diraja Istana Negara Datuk Seri Ahmad Fadil Shamsuddin berkata Al-Sultan Abdullah Ri’ayatuddin Al-Mustafa Billah Shah menerima maklum bahawa pada PRU15 semalam, tiada gabungan parti politik yang berjaya memperoleh majoriti mudah kerusi Parlimen.

Sehubungan itu, Istana Negara telah memohon kerjasama Yang Dipertua Dewan Rakyat Tan Sri Azhar Azizan Harun untuk meminta semua ketua parti dan gabungan parti politik terlibat mengemukakan cadangan gabungan parti-parti politik yang telah dipersetujui dan calon perdana menteri mereka kepada Istana Negara.

“Selaras Perkara 40(2)(a) dan Perkara 43(2)(a) Perlembagaan Persekutuan, adalah dimaklumkan juga bahawa titah perkenan dan keputusan Seri Paduka Baginda berkenaan pembentukan kerajaan baharu dan pelantikan Perdana Menteri menerusi proses yang telah dijelaskan adalah muktamad,” katanya dalam kenyataan hari ini.

Pada 1.15 tengah hari tadi, Seri Paduka berkenan menerima menghadap Pengerusi Suruhanjaya Pilihan Raya Malaysia Tan Sri Abdul Ghani Salleh yang mengemukakan dokumen keputusan rasmi PRU15 di Istana Negara.

Al-Sultan Abdullah turut menasihati rakyat dan ketua parti-parti politik untuk akur dan menghormati proses demokrasi serta menerima keputusan PRU15 dengan tenang serta berlapang dada demi menjaga keutuhan negara.

“Negara ini umpama harta pusaka, para pemimpin adalah pemegang amanahnya.

“Negara memerlukan sebuah kerajaan yang stabil, berwibawa dan berintegriti untuk menjaga kemaslahatan rakyat dan memacu agenda kesejahteraan negara,” titah Seri Paduka.

Menurut kenyataan itu, Yang di-Pertuan Agong mengajak rakyat untuk bersama-sama mendoakan semoga proses pembentukan kerajaan baharu ini dipermudahkan dan berjalan lancar demi kepentingan dan kemakmuran negara.

Al-Sultan Abdullah turut menitahkan rakyat untuk mendoakan semoga Malaysia dirahmati, diberkati serta dilindungi daripada sebarang bentuk bencana dan musibah.

PRU15 semalam menyaksikan Pakatan Harapan (PH) memperoleh 82 kerusi Parlimen, Perikatan Nasional (73), manakala Barisan Nasional (30).

Majoriti mudah untuk membentuk kerajaan adalah 112 kerusi. —AlHijrah Online


TERENGGANU BAKAL JADI SUMBER RUJUKAN DIGITAL KEGEMILANGAN SEJARAH ISLAM, ULAMA

KUALA TERENGGANU: Terengganu akan menjadi sumber rujukan digital utama di negara ini berkaitan tokoh-tokoh ulama dan manuskrip ketamadunan Islam, kata Pengerusi Jawatankuasa Pelancongan, Kebudayaan dan Teknologi Maklumat negeri Ariffin Deraman.

Beliau berkata ia susulan kerjasama Lembaga Muzium Negeri Terengganu dan Terengganu Strategic & Integrity Institute ( TSIS) bagi membangunkan sejarah kegemilangan Islam dan tokoh-tokoh ulama di Terengganu dalam bentuk digital.

“Semua manuskrip lama yang ada di Terengganu akan dibangunkan secara digital melalui penerapan elemen multimedia untuk menyampaikan informasi secara lebih interaktif.

“Buat permulaan, projek ini adalah berkenaan Tokku Pulau Manis untuk divisualisasikan dalam bentuk digital yang turut mendapat kerjasama pakar Penyelidikan Produk dan Ketamadunan Melayu Islam (INSPIRE) Universiti Sultan Zainal Abidin (UniSZA),” katanya menjawab soalan lisan Ahmad Shah Mohamed (PAS-Bandar) pada persidangan Dewan Undangan Negeri Terengganu di sini hari ini.

Selain itu, beliau berkata kerajaan negeri juga akan mewujudkan pakej baharu pelancongan iaitu ‘Ulama Trail’ dengan mengenal pasti laluan dan kesan-kesan sejarah yang  membawa kepada perkembangan Islam di Terengganu.

“Antara lokasi Ulama Trail ialah Makam Tok Pelam, Makam Tokku Paloh, Makam Tokku Pulau Manis, Masjid Hiliran, Kota Duyung, Masjid Rusila, Makam Tok Gajah dan Memorial Batu Bersurat,” katanya.

Untuk aspek promosi di peringkat antarabangsa pula, beliau berkata satu perbincangan awal telah diadakan bersama Kedutaan Turki di Malaysia bagi menjalinkan kerjasama berkonsepkan pelancongan pendidikan yang meliputi segmen sejarah dan keilmuan Islam.

“Satu perbincangan lanjut berkenaan dengan segmentasi kerjasama tersebut akan diadakan pada September ini sempena kunjungan hormat Duta Turki ke Terengganu,” katanya.

Persidangan DUN ditangguhkan hari ini ke satu tarikh yang akan ditetapkan kelak. – AlHijrah Online


55 PETUGAS TV ALHIJRAH TERIMA BANTUAN FOODBANK JAWI

KUALA LUMPUR: Seramai 55 petugas TV AlHijrah yang terjejas akibat penularan COVID-19 hari ini menerima bantuan Food Bank Jabatan Agama Islam Wilayah Persekutuan (JAWI)

Bantuan terbabit berupa barangan keperluan asas seperti beras, minyak masak dan makanan kering bernilai RM60 bagi setiap penerima.

Pengarah JAWI, Mohd Ajib Ismail berkata bantuan Food Bank itu membabitkan peruntukan keseluruhan RM3,300.

Katanya, peruntukan dana itu membabitkan sumbangan masjid, surau Jumaat dan rakan strategik.

“Kita memberikan sumbangan kepada kakitangan TV AlHijrah di mana mereka (bertugas) satu kompleks bersama kami di JAWI KL (di Kompleks Islam Kuala Lumpur) sebagai menyantuni frontliner, petugas media dan kakitangan kerajaan yang terkesan sepanjang tempoh PKP (Perintah Kawalan Pergerakan),” katanya kepada Berita AlHijrah di sini hari ini.

Kerajaan menguatkuasakan PKP bagi membendung penularan COVID-19 sejak 18 Mac lalu hingga 14 April depan.

Setakat ini, 303,000 makanan siap dimasak disediakan menerusi JAWI Food Bank kepada petugas barisan hadapan seperti pegawai perubatan, jururawat, anggota polis, tentera dan petugas media yang terpaksa menggalas amanah sepanjang tempoh PKP.

Turut diagihkan lebih 500 pek makanan kepada gelandangan di tiga pusat penempatan kelompok itu.

Ketua Pegawai Eksekutif TV AlHijrah, Namanzee Harris berkata bantuan Food Bank JAWI itu akan meringankan beban petugas terjejas.

“Ketika PKP, isi rumah adakalanya bertambah yang mana ada ibu bapa yang mempunyai anak, anak belajar tiba-tiba mereka berada bersama ketika tempoh PKP yang ada mereka yang memerlukan bantuan.

“Kami berterima kasih kepada pihak JAWI atas sokongan dari sudut pemberian makanan penting yang asas kepada petugas frontliner,” katanya.

Program Food Bank JAWI adalah sebahagian misi MusaadahCOVID19 digerakkan agensi-agensi di bawah Menteri di Jabatan Perdana Menteri (Hal Ehwal Agama) bagi membantu kelompok terjejas akibat penularan COVID-19.– AlHijrah Online/ Siti Baizura Mohd Shafiee


KAKITANGAN DEWAN NEGARA POSITIF COVID-19, SIDANG DEWAN RAKYAT ‘DIPENDEKKAN’

KUALA LUMPUR: Hari pertama Mesyuarat Ketiga Penggal Ketiga Parlimen Keempat Belas Dewan Rakyat yang berlangsung hari ini hanya diadakan sehingga jam 1 tengah hari sahaja dan ditangguhkan sehingga jam 10 pagi esok.

Menteri di Jabatan Perdana Menteri (Parlimen dan Undang-Undang) Datuk Takiyuddin Hassan, berkata keputusan itu dibuat atas faktor keselamatan selepas beberapa kakitangan Dewan Negara disahkan positif COVID-19.

“Beberapa kakitangan Dewan Negara telah disahkan positif COVID-19 dan dijangka ada ahli Dewan Negara yang berkemungkinan positif kerana pegawai tersebut bertugas dengan ahli Dewan Negara (tersebut) dan ada pertalian keluarga. Itu perkembangan yang membimbangkan,” kata Takiyuddin ketika membentangkan usul penangguhan mesyuarat menurut Peraturan Mesyuarat 12(1) tersebut di Dewan Rakyat hari ini.

Jelas Takiyuddin keputusan penangguhan juga dibuat selepas mengadakan satu mesyuarat khas dengan ketua-ketua whip dari blok kerajaan dan pembangkang dan telah mendapat persetujuan bersama.

Mesyuarat khas yang dipengerusikan Yang Dipertua Dewan Rakyat Datuk Azhar Azizan Harun itu turut dihadiri wakil Kementerian Kesihatan Malaysia (KKM).

“Kami dinasihatkan KKM risiko amat tinggi. Kedudukan kita dalam keadaan tertutup seumpama ini walaupun ada cermin tapi sejauh mana ia mampu membantu kita mengelak penularan ini.

“KKM kata lebih lama kita bersama dalam keadaan ini risikonya adalah amat tinggi sekali,” jelas Takiyuddin.

Usul yang dibentangkan ahli Parlimen Kota Bharu itu mendapat sokongan majoriti ahli Parlimen. — AlHijrah Online


BAYI MASIH BERTALI PUSAT, URI DITEMUKAN DALAM TONG SAMPAH

MELAKA: Seorang bayi perempuan yang baharu dilahirkan ditemukan dalam tong sampah berdekatan Flat Langkawi, Taman Pantai Emas di Klebang Besar, Rabu lepas.

Ketua Polis Daerah Melaka Tengah ACP Christopher Patit berkata bayi masih bertali pusat dan uri itu dijumpai seorang pesara dalam keadaan berbalut tuala kira-kira 10.30 malam.

Beliau berkata sebelum itu, anak remaja lelaki pesara itu yang berusia 18 tahun mendengar suara mencurigakan dari dalam tong sampah ketika melalui kawasan tersebut lalu pulang ke rumahnya di Taman Pantai Emas untuk memaklumkan kepada bapanya.

“Pesara lelaki berusia 50 tahun itu kemudian pergi ke tong sampah tersebut dan menemukan satu beg plastik putih serta mendengar suara mencurigakan disyaki suara bayi baharu dilahirkan.

“Beliau kemudian membawa plastik putih berisi bayi berkenaan ke Balai Polis Batang Tiga kira-kira 10.50 malam,” katanya dalam kenyataan hari ini.

Christopher berkata pihak Hospital Melaka tiba ke balai berkenaan kira-kira 11.10 malam bagi membuat pemeriksaan kesihatan bayi tersebut dan memotong tali pusat serta urinya.

Beliau berkata tiada kecederaan ditemukan pada badan bayi itu dan bayi terbabit kini ditempatkan di Wad Nurseri Penjagaan Rapi Hospital Melaka.

Katanya kes disiasat mengikut Seksyen 317 Kanun Keseksaan kerana menyembunyikan kelahiran manakala orang ramai yang mempunyai maklumat berkaitan kejadian diminta melaporkan kepada balai polis berhampiran.–AlHijrah Online


PENTING TANGANI ISU JAMINAN HALAL DALAM MEMPROMOSI INDUSTRI HALAL

KUALA LUMPUR: Sebarang isu yang berkait dengan jaminan halal penting untuk ditangani dalam usaha mempromosikan industri halal kerana ia berisiko merosakkan imej halal yang diusahakan selama ini, kata Perdana Menteri Datuk Seri Ismail Sabri Yaakob.

“Jaminan halal yang saya maksudkan ini merujuk kepada keyakinan pengguna, penyeragaman, pensijilan dan akreditasi,” kata beliau ketika berucap merasmikan Pameran Halal Antarabangsa Malaysia (MIHAS) ke-18 di sini, hari ini.

Menurut perdana menteri, kini terdapat lebih 8,000 syarikat di Malaysia diiktiraf halal dengan lebih 20 peratus daripadanya adalah syarikat pengeksport.

“Jabatan Kemajuan Islam Malaysia (JAKIM) turut bekerjasama dengan badan pensijilan halal dari pelbagai negara untuk keseragaman piawaian dalam pematuhan kepada undang-undang Syariah,” katanya.

Dalam pada itu, Ismail Sabri berkata Petunjuk Ekonomi Islam Global turut meramalkan pasaran halal akan berkembang kepada hampir RM14 trilion (US$3.27 trilion) menjelang 2028, daripada RM8.8 trilion (US$2.09 trilion) seperti yang dilaporkan tahun lepas.

Ini sejajar dengan pertambahan populasi Muslim global yang kini mencecah 1.9 bilion pada 2021, sekali gus menunjukkan potensi tinggi dalam mempelbagaikan industri halal secara lebih inklusif dan komprehensif dalam jangka masa panjang, jelas beliau.

“Saya juga berasa bangga apabila dimaklumkan dalam tempoh sembilan tahun berturut-turut, Malaysia berjaya mengekalkan tempat teratas berdasarkan Petunjuk Ekonomi Islam Global yang terkandung dalam laporan ‘State of the Global Islamic Economy 2022’, menandingi 81 negara lain,” kata perdana menteri.

Penilaian tersebut katanya dibuat berlandaskan inisiatif digitalisasi ekonomi, pembangunan infrastruktur halal dan peningkatan fokus kerajaan terhadap sekuriti makanan dan penjagaan kesihatan. – AlHijrah Online


Menghina Raja tidak boleh diperemeh

Oleh:  Rozais Al Anamy

KECACATAN fizikal bukanlah satu alasan untuk dikecualikan dari tindakan undang-undang. Setahun lalu di Bangkok, seorang wanita buta, Nurhayati Masoh yang berusia 23 tahun telah dipenjara satu tahun setengah apabila didapati bersalah menghina raja.

Dia dibuktikan bersalah menghina raja dengan memuat naik rencana oleh ahli akademik Britain Thai, Giles Ungpakorn yang terkenal dengan kritikan lantangnya terhadap monarki negara itu. Walaupun tidak menyedari kesan daripada perlakuannya itu, dia tetap dihukum setelah mengaku bersalah.

Begitu juga dengan faktor usia, Sulak Sivaraksa yang berumur 85 tahun tidak terlepas dari tuduhan menghina kerabat diraja Thailand ketika bercakap dalam satu forum pada tahun 2014.

Sulak secara kritikal mempertikaikan sejarah Raja Naraesuan yang secara solo menewaskan tentera putera Burma dalam pertempuran Nong Sarai pada tahun 1593 dengan menaiki seekor gajah perang. Sulak seorang aktivis berdepan hukuman penjara 15 tahun jika didapati bersalah.

Manakala Prawet Prapanukul pula tidak terkecuali dari hukuman walaupun dia merupakan seorang peguam terkenal serta penasihat undang-undang dalam kes penghinaan kerajaan tingkat tinggi di Thailand. Dia dihukum 150 tahun penjara atas beberapa akta kesalahan menghina raja dan menghasut.

Kes-kes diatas hanyalah sebahagian kecil daripada serangkaian kes penghinaan kepada raja di Thailand khususnya, atau di seluruh dunia umumnya. Menurut laporan Kumpulan Peguam Thailand untuk Hak Asasi Manusia, sehingga 2017 sekurang-kurangnya 93 kes menghina raja membabitkan 138 individu didapati bersalah sejak tentera merampas kuasa pada 2014 di Thailand.

Penggunaan undang-undang lese-majeste di negara itu meningkat di bawah kerajaan junta yang mengambil alih kuasa menerusi kudeta, dengan lebih daripada 100 orang dituduh sejak kudeta, menurut kumpulan pemantauan undang-undang iLaw.

Dengan kata lain, kes seumpama ini sudah lama berlaku, cuma bergantung kepada setiap negara untuk menanganinya supaya institusi diraja negara tidak diperlekehkan secara sewenangnya oleh rakyat mahupun orang luar.

Mengikut undang-undang menghina raja di Thailand, seseorang itu boleh dihukum penjara dari tiga hingga ke 15 tahun. Namun undang-undang itu hanya meliputi ahli dekat keluarga diraja dan tidak menyatakan raja yang sudah mangkat.

Berbeza dengan Malaysia ketika ini, mereka yang menghina institusi Raja hanya didakwa di bawah Akta Hasutan 1948 dan Akta Komunikasi dan Multimedia 1998 (Akta 588) melalui Seksyen 233(1)(a) dan Seksyen 233(3). Jika sabit kesalahan, tertuduh boleh didenda maksimum RM50,000 atau penjara setahun atau kedua-duanya dan denda RM1,000 bagi kesalahan berulang.

Wan Ji Wan Hussin pernah didakwa mengikut Seksyen 4(1) Akta Hasutan 1948 yang membawa hukuman denda maksimum RM5,000 atau penjara maksimum 3 tahun atau kedua-duanya kerana menerbitkan perkataan yang menghina Sultan Sharafuddin Idris Shah termasuk membabitkan isu agama dalam laman sosial Facebook dengan nama wanji.attaaduddi.

Terbaru, penghinaan kepada Raja khususnya Sultan Muhammad V yang baru sahaja turun takhta semakin semarak. Polis sudah menahan tiga individu pemilik akaun Facebook dan Twitter yang memuat naik komen berunsur hinaan terhadap baginda berkaitan isu peletakan jawatan sebagai Yang di-Pertuan Agong XV. Amat menyedihkan kerana dua daripada yang ditahan itu ialah pasangan suami isteri Melayu.

Menyedari kepincangan dalam menangani isu inilah, terdapat pengamal undang-undang dan pakar sejarah menggesa supaya individu yang didapati salah menghina institusi Raja dikenakan hukuman lebih berat, termasuk penjara mandatori.

Hal ini memerlukan penggubalan akta baru yang khusus kerana perbuatan menghina Raja atau Sultan tidak sama dengan menghasut yang termaktub di bawah akta sedia ada. Sebagai sebuah negara yang mengamalkan sitem Raja Berpelembagaan yang meletakkan Raja sebagai kuasa tertinggi khususnya dalam hal ehwal agama Islam, penghinaan kepada institusi raja merupakan satu kesalahan besar dan tidak boleh dipandang remeh.

Justeru itu akta baru tersebut perlu diasingkan kerana martabat institusi Raja ini amat tinggi dalam sistem sosial masyarakat Melayu Islam sejak era kegemilangan kesultanan Melayu. Ini kerana perkembangan Islam berkait rapat dengan peranan Raja, dan sejarah membuktikan bahawa institusi ini telah wujud lama sebelum negara mencapai kemerdekaan.

Amatlah melampau bagi rakyat di sebuah negara Islam dan mempunyai ciri-ciri unik pemerintahan beraja ini tanpa segan silu menghina rajanya sendiri, apatah lagi kesetiaan kepada Raja dan negara diletakkan pada turutan kedua daripada lima prinsip Rukun Negara.

Penghinaan ini menunjukkan mereka seakan-akan tidak menerima kedudukan Raja sebagai ketua agama Islam pada peringkat negara dan negeri yang diperintah Raja serta menjadi simbol kedaulatan Melayu.

Maka, sebelum rakyat negara ini bertambah hilang nilai patriotik dan mengalami kelunturan sahsiah dan nilai, akta khusus ini perlu digubal dan dikuatkuasakan segera bagi menangani penghinaan terhadap Raja atau Sultan. Ini kerana keadilan yang ditangguhkan adalah keadilan yang dinafikan (Justice delayed is justice denied). – 11 Januari 2019

*ROZAIS AL-ANAMY adalah penulis sastera dan penulis bebas di akhbar, majalah dan portal di Malaysia.


MASYARAKAT MADANI MAMPU CAPAI KEMAJUAN TANPA PERBEZAAN WARNA KULIT, KAUM – JAKIM

KUALA LUMPUR: Masyarakat MADANI mampu mencapai kemajuan yang seimbang tanpa perlu membelakangkan mereka yang berlainan warna kulit, kaum, bahasa atau jantina, menurut Jabatan Kemajuan Islam Malaysia (JAKIM).

JAKIM berpandangan rakyat wajib saling mengenali ke arah memperkukuh masyarakat MADANI yang membangun daripada segi kecerdasan dan hati, sains, teknologi dan telekomunikasi.

“Li ta’arafu (saling mengenali), bahawa kesemua suku kaum dan bangsa, individu lelaki dan wanita, semua ialah satu keluarga manusia yang mulia, yang perlu hormat menghormati dan saling melindungi satu sama lain.

“Kita harus menghargai perpaduan manusia yang hakiki yang lebih utama daripada perbezaan luaran. Perbezaan luaran hanyalah semacam label untuk memudahkan kita mengenal ciri dan sifat-sifatnya, bukan untuk melakukan kezaliman dan penindasan,” katanya.

JAKIM mengeluarkan ulasan itu sempena tema sambutan Maal Hijrah 1445H iaitu ‘Perpaduan Teras Malaysia MADANI’.

Maal Hijrah 1445H diraikan pada 19 Julai dengan majlis peringkat kebangsaan akan diadakan di Pusat Dagangan Dunia Kuala Lumpur (WTCKL).

Menurut JAKIM, nilai penting masyarakat seperti keamanan, kedamaian dan ketenteraman adalah antara anugerah tertinggi daripada Tuhan, dan Islam mewajibkan hubungan sesama manusia berdasarkan rasa belas ihsan, kemesraan dan setia kawan.

Ia seterusnya menggalakkan sifat berlapang dada, saling memaafkan kelemahan, bermurah hati, ramah tamah serta suka cita apabila orang lain meraih kejayaan dan kemakmuran.

“Allah melarang kita daripada menghina benda-benda sembahan penganut agama lain kerana akan menimbulkan kemarahan, dendam dan kedengkian hingga mereka membalas menghina Allah secara yang melampaui batas permusuhan dan dengan ketiadaan pengetahuan (al-An’am, 6: 108),” katanya.

Menurut JAKIM, sentimen mementingkan diri, semangat berpuak-puak dalam kezaliman, bermusuhan dan saling membenci tidak wajar digalakkan di bumi bertuah ini.

Katanya, aset negara yang paling mahal ialah warga Malaysia yang mengutamakan kerukunan, kedamaian dan kesepakatan dalam menghadapi pelbagai cabaran dalaman dan luaran untuk menongkah masa depan, selaras dengan tema Maal Hijrah tahun ini. — AlHijrah Online


MAYBANK MOHON MAAF PERKHIDMATAN TERGANGGU SUSULAN JUMLAH TRAFIK TINGGI

KUALA LUMPUR: Maybank tampil memohon maaf atas gangguan perkhidmatan yang dialami pelanggannya, sejak pagi Isnin.

Gangguan itu menyebabkan ramai pelanggan syarikat bank tersebut yang merungut kerana tidak dapat mengakses akaun mereka menerusi laman web Maybank2u, aplikasi M2U, aplikasi MAE dan penggunaan kad Debit.

Dalam satu kenyataan, Maybank memaklumkan masalah tersebut berpunca peningkatan jumlah trafik tinggi yang belum pernah berlaku sebelum ini.

“Maybank ingin memohon maaf kepada pelanggan yang mengalami gangguan perkhidmatan di web Maybank2u, M2U App, MAE App dan penggunaan kad Debit hari ini.

“Kami sedang berusaha untuk menyelesaikan dan memulihkan perkhidmatan sebaik mungkin. Kami jamin baki dan butiran akaun anda akan kekal utuh dan selamat dengan kami.

“Kami menghargai pemahaman dan kesabaran pelanggan kami dan akan terus mengemas kini maklumat secara berkala melalui media sosial rasmi Maybank dan platform M2U,” katanya.

Untuk bantuan dan maklumat lanjut, pelanggan boleh menghubungi Khidmat Pelanggan Kumpulan Maybank di 1-300-88-6688 (Malaysia) atau +60378443696 (Luar Negara) atau mengikuti/berkomunikasi melalui platform media sosialnya.—AlHijrah Online


MEREKA TIDAK BOLEH PENJARAKAN AKAL DAN JIWA KAMI – BEKAS TAHANAN ISRAEL

ISKANDAR PUTERI: “Mereka boleh penjarakan kami, tetapi mereka tidak boleh kurung akal dan jiwa kami, malah janji Allah tentang kemenangan kepada mereka yang sabar menguatkan lagi semangat kami ketika di penjara.”

Demikian luahan seorang wanita Palestin, Samar Sbeih, 39, ketika berkongsi pengalaman pahit berada di dalam penjara rejim Israel sekitar 2005.

Ibu kepada tiga orang anak itu, berkata dia merupakan seorang aktivis yang menentang kekejaman Israel dan telah ditahan tanpa alasan kukuh.

“Mereka menahan saya yang ketika itu baru sebulan mengandung anak sulung dan saya dikurung dalam penjara bawah tanah yang tiada cahaya matahari boleh menembusinya.

“Saya juga dinafikan makanan dan ubat-ubatan untuk menjaga kandungan,” katanya ketika ditemui selepas majlis minum petang bertemakan ‘What’s Behind the Caged Eyes’ anjuran MyCARE Johor, di sini semalam.

Turut hadir pada majlis itu Pengurus MyCARE Johor Rozi Abdul Ghani dan Pengurus Besar Econsave Mas Imran Adam.

Di penjara, Samar berkata dia turut menyaksikan kekejaman Israel terhadap rakan Palestin yang lain termasuk ke atas wanita dan remaja.

“Terlalu banyak kekejaman zionis sehingga tidak cukup sehari kalau mahu diceritakan satu persatu,” katanya yang bersalin dalam keadaan kaki dan tangannya turut diikat.

Samar turut diberi jolokan “ibu kepada tahanan paling muda” kerana selepas bersalin bayi lelakinya turut ditahan dan mereka hanya dibebaskan tiga tahun selepas itu.

“Selepas keluar dari penjara, saya dan anak mengambil masa untuk kembali kepada masyarakat akibat trauma dikurung dalam penjara bawah tanah terlalu lama.

“Alhamdulillah, atas bantuan ahli keluarga dan rakan-rakan, saya kembali aktif dan dapat bercerita kisah kekejaman Israel agar mereka di luar sana tahu mengenainya,” katanya dalam Bahasa Arab, yang diterjemahkan oleh sukarelawan MyCARE Johor Nurhanis Abdul Halim.

Samar berkata anak sulungnya itu kini berusia 16 tahun dan telah berjaya menghafaz al-Quran, selain dua lagi anaknya yang merupakan pasangan kembar lelaki dan perempuan berusia 13 tahun.

Sementara itu, aktivis Palestin Abeer Z Barakat berkata antara masalah utama dihadapi wanita Palestin yang menjadi mangsa kekejaman rejim zionis Israel ialah kesan psikologi.

“Kebanyakan wanita yang berdepan kekejaman Israel tidak mempunyai ruang untuk meluahkan perasaan, sebaliknya hanya memendamkannya sehingga kadangkala membawa kepada pelbagai masalah lain di Gaza. Jadi, kita cuba bantu mereka,” katanya yang setakat ini telah membantu kira-kira 250 wanita Palestin.

Setakat April lepas, seramai 4,450 rakyat Palestin berada di penjara rejim zionis termasuk 160 kanak-kanak dan 32 wanita, dengan 549 daripada keseluruhan tahanan terbabit menjalani hukuman penjara seumur hidup manakala 499 individu sudah lebih 20 tahun dikurung dan dipenjarakan tanpa kesalahan yang jelas. –AlHijrah Online


PEMANDU TRELER SEBABKAN KEMATIAN PENUNTUT USAS MENGAKU TIDAK BERSALAH

KUALA KANGSAR: Pemandu treler yang terlibat dalam kemalangan tragis hingga mengorbankan lima pelajar Universiti Sultan Azlan Shah (USAS) di Kuala Kangsar minggu lalu didakwa di Mahkamah Majistret Kuala Kangsar petang tadi.

Tertuduh, Mohamad Amirul Aznizam Razali, 28 tahun bagaimanapun mengaku tidak bersalah selepas kelima-lima pertuduhan dibacakan terhadapnya.

Mengikut pertuduhan, tertuduh yang berasal dari Kubang Pasu, Jitra, Kedah didakwa memandu dengan cara bahaya kepada orang awam sehingga menyebabkan kematian Muhammad Nasrun Aidol Munir Akbar, 22; Ahmad Naim Najmi Ahmad Hafizan, 21; dan Iqbal Hasnun Halimi, 23 tahun.

Bapa kepada tiga anak itu turut didakwa menyebabkan kematian Muhammad Nabil Haikal Muhammad Fariz, 19 dan Ahmad Akmal Ahmad Mokhlis, 20 tahun.

Dia didakwa melakukan kesalahan itu di Kilometer 245.2 Lebuh Raya Utara Selatan (PLUS) Arah Utara berhampiran Terowong Menora, dekat Kuala Kangsar pada pukul 1 pagi Khamis lalu.

Bagi kesemua pertuduhan, lelaki terbabit didakwa mengikut Seksyen 41(1) Akta Pengangkutan Jalan 1987 yang sabit kesalahan boleh dipenjara antara lima tahun hingga 10 tahun dan denda antara RM20,000 hingga RM50,000.

Majistret Mohd Shazmeer Zamhari menetapkan ikat jamin RM4,000 bagi setiap pertuduhan dengam seorang penjamin dan sebutan semula kes pada 30 Jun.

Khamis lalu, lima penuntut USAS yang menaiki kereta Honda City rentung selepas kereta dinaiki terbakar akibat dirempuh sebuah treler.

Siasatan polis mendapati pemandu terbabit mempunyai 22 saman dengan 21 daripada jumlah saman itu sudah dibayar termasuk lapan saman kesalahan kerana memandu laju.

Suspek dilapor turut mempunyai sembilan rekod kesalahan Jabatan Pengangkutan Jalan (JPJ) yang sekali gus dijangka akan memberi kesan kepada penggantungan atau pembatalan lesen memandu miliknya.

Hasil ujian saringan air kencing yang dilakukan ke atas lelaki itu bagaimanapun mendapati dia negatif dari mengambil dadah.–AlHijrah Online / Hamimah Hamid


POLIS TAHAN DUA MEKANIK BERLUMBA DI LEBUH RAYA DASH

SHAH ALAM: Polis menahan dua lelaki warga tempatan disyaki terbabit dalam perlumbaan haram melibatkan enam buah kereta di Lebuh Raya Bertingkat Damansara-Shah Alam (DASH) di sini, semalam, yang dipaparkan dalam sebuah video tular.

Ketua Polis Daerah Shah Alam ACP Mohd Iqbal Ibrahim berkata kedua-dua suspek berumur 20 dan 29 tahun itu bekerja sebagai mekanik.

Katanya siasatan awal mendapati kejadian berlaku lebih kurang 12.30 tengah malam hingga 1.30 pagi melibatkan kereta jenis Proton Satria berlumba dari Plaza Tol Denai Alam hingga ke KM 0 (susur ke Pulau Angsa) Lebuh Raya DASH dan berpatah balik melawan arus hingga ke Plaza Tol Denai Alam.

“Tangkapan dan rampasan kenderaan jenis Proton Satria telah dibuat ke atas kedua-dua suspek terbabit dan empat lagi suspek masih dikesan.

“Kes disiasat di bawah Seksyen 42(1) APJ (Akta Pengangkutan Jalan) 1987 – memandu secara melulu dan merbahaya sehingga mengganggu pengguna jalan raya yang lain,” katanya dalam kenyataan hari ini.


PERKESO DAKWA 13 MAJIKAN GAGAL BAYAR, DAFTAR CARUMAN PEKERJA

KOTA BHARU: Pertubuhan Keselamatan Sosial (Perkeso) Kelantan mendakwa 13 majikan degil di negeri itu termasuk satu waran tangkap dikeluarkan atas pelbagai kesalahan sejak Januari 2021 sehingga 10 Februari 2022.

Pengarah Perkeso Kelantan Nora Yaacob berkata, sejumlah RM17,600 denda dikenakan dalam tempoh tersebut, atas kegagalan majikan mencarum untuk pekerja mereka.

“Antara kesalahan didakwa terhadap majikan seperti gagal membayar caruman, gagal mendaftarkan perusahaan dan gagal mendaftarkan pekerja.

“Perkeso mengambil tindakan tegas bagi memastikan majikan mematuhi peraturan melalui pemantauan atau mengadakan operasi secara berkala di semua sektor pekerjaan dalam usaha mengesan majikan culas dan belum mendaftarkan perusahaan serta pekerja,” katanya seperti dilapor BERNAMA.

Mengulas lanjut, Nora berkata, tindakan tegas itu dilakukan bagi memastikan semua pekerja mendapat hak perlindungan keselamatan sosial dengan sewajarnya dan majikan perlu mengambil kira akan hal kebajikan pekerja.

Ujarnya ramai majikan degil dan gagal mendaftarkan pekerja mereka di Perkeso dengan memberi pelbagai alasan, antaranya pekerja masih baharu, tidak tahu pekerja warga asing perlu didaftarkan, tidak arif berkaitan Perkeso dan menyangka perniagaan kecil tidak perlu mendaftar. –AlHijrah Online


9,356 KES KORONAVIRUS, 213 KEMATIAN DILAPORKAN DI CHINA

MOSCOW: Jumlah individu dijangkiti novel koronavirus di seluruh China mencecah 9,356 orang dan 213 kematian dicatatkan, demikian lapor agensi berita Sputnik memetik media China hari ini.

Lebih 1,200 kes baharu direkodkan di 17 bandar raya China dalam tempoh 24 jam lalu, demikian lapor akhbar South China Morning Post.

Virus baharu itu dikesan pada Disember lalu di Wuhan, China dan merebak ke 19 negara.

Semalam, Pertubuhan Kesihatan Sedunia (WHO) mengisytihar darurat kesihatan global ekoran kebimbangan antarabangsa mengenai penularan virus itu. — AlHijrah Online/BERNAMA


ABDUL AZEEZ BEBAS 9 TUDUHAN RASUAH, PENGUBAHAN WANG HARAM

KUALA LUMPUR: Bekas Ahli Parlimen Baling Datuk Seri Abdul Azeez Abdul Rahim hari ini dibebaskan daripada tiga pertuduhan rasuah dan enam pertuduhan pengubahan wang haram berhubung projek jalan raya di Perak dan Kedah.

Pesuruhjaya Kehakiman Mahkamah Tinggi Datuk Azhar Abdul Hamid membebaskan Abdul Azeez selaku pemohon selepas membenarkan notis usul difailkan peguam Amer Hamzah Arshad yang mewakili Abdul Azeez supaya anak guamnya dilepas dan dibebaskan serta-merta daripada pertuduhan berkenaan.

“Memandangkan tiada bantahan daripada pihak pendakwaan, permohonan notis usul itu dibenarkan. Pemohon kini dilepas dan dibebaskan daripada kesemua pertuduhan itu,” kata Azhar.

Pada 23 Sept lepas, Mahkamah Sesyen melepas tanpa membebaskan (DNAA) Abdul Azeez daripada kesemua pertuduhan itu selepas pendakwaan memohon agar beliau DNAA mengikut Seksyen 254 (3) Kanun Tatacara Jenayah atas alasan representasi yang dikemukakan Abdul Azeez telah dipertimbangkan oleh pendakwaan dan memerlukan siasatan lanjut.

Terdahulu, Amer Hamzah memaklumkan kepada mahkamah, pihaknya menerima surat daripada Suruhanjaya Pencegahan Rasuah Malaysia (SPRM) bertarikh 26 Okt lepas yang menyatakan bahawa siasatan oleh agensi itu telah selesai dan kesemua aset yang dirampas telah dipulangkan kepada Abdul Azeez.

Timbalan Pendakwa Raya Nik Haslinie Hashim pula berkata pihaknya tidak membantah terhadap notis usul, yang difailkan pada 1 Dis lepas, agar pemohon dilepas dan dibebaskan daripada kesemua pertuduhan tersebut.

Abdul Azeez, 55, didakwa atas tiga pertuduhan menerima rasuah berjumlah RM5.2 juta dan enam pertuduhan pengubahan wang haram bernilai RM972,414.60 berhubung projek jalan raya di Perak serta Kedah. Kesemua perbuatan itu didakwa dilakukan di lima bank di ibu negara antara 6 Sept 2010 dan 10 April 2018.

Abdul Azeez dituduh mengikut Seksyen 16(a)(A) Akta Suruhanjaya Pencegahan Rasuah Malaysia 2009 dan Seksyen 28(1)(c) akta sama yang boleh dihukum di bawah Seksyen 24(1) akta sama yang jika sabit kesalahan boleh dipenjara maksimum 20 tahun dan denda tidak kurang daripada lima kali ganda jumlah atau nilai suapan yang menjadi hal perkara kesalahan itu jika suapan itu dapat dinilai atau berbentuk wang atau RM10,000 mengikut mana-mana lebih tinggi.

Bagi pertuduhan pengubahan wang haram, beliau didakwa mengikut Seksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram (AMLATFPUAA) 2001 yang boleh dihukum di bawah Seksyen 4(1) akta yang sama.

Jika sabit kesalahan, beliau boleh dipenjara maksimum 15 tahun dan didenda tidak kurang daripada lima kali ganda jumlah atau nilai hasil daripada aktiviti haram itu pada masa kesalahan itu dilakukan atau RM5 juta, yang mana lebih tinggi.

Pada 5 Sept lepas, Abdul Azeez gagal dalam rayuannya di Mahkamah Rayuan untuk membatalkan tiga pertuduhan rasuah dan enam pertuduhan pengubahan wang haram yang dihadapinya.

Panel tiga hakim terdiri daripada Datuk Seri Kamaludin Md Said, Datuk Abu Bakar Jais dan Datuk Che Mohd Ruzima Ghazali menolak rayuan Abdul Azeez untuk membatalkan sembilan pertuduhan selepas memutuskan pertuduhan yang dikenakan terhadap beliau tidak cacat dan memerintahkan perbicaraan kes itu di Mahkamah Sesyen diteruskan.

Bagaimanapun panel tersebut membenarkan rayuan bekas Pengerusi Tabung Haji itu bagi membatalkan empat pertuduhan pengubahan wang haram.

Perbicaraan kes itu bermula 19 Ogos 2020 dengan tujuh saksi pendakwaan dipanggil memberi keterangan.–AlHijrah Online


TIDAK ADA KEPERLUAN DARURAT SELEPAS 1 OGOS 2021 – RAJA-RAJA MELAYU

KUALA LUMPUR: Raja-Raja Melayu sependapat bahawa tiada keperluan meletakkan negara di bawah pemerintahan darurat selepas 1 Ogos 2021.

Penyimpan Mohor Besar Raja-Raja, Tan Sri Syed Danial Syed Ahmad berkata pandangan itu telah dizahirkan Raja-Raja Melayu ketika mengadakan perjumpaan bersama Yang di-Pertuan Agong, Al-Sultan Abdullah Ri’ayatuddin Al- Mustafa Billah Shah hari ini di Istana Negara.

“Dalam perjumpaan tersebut, Raja-Raja Melayu telah mencambahkan pandangan dan menzahirkan pendapat secara terbuka dan berterus terang dalam semangat saling menghormati.

“Ia agar dapat dijadikan bahan panduan dan rujukan, membantu Seri Paduka Baginda Yang di-Pertuan Agong membuat ketetapan secara bijaksana dan pada setiap masa melindungi kemuliaan dan kedaulatan takhta pemerintahan, kekal berkecuali dan bebas daripda dilihat dan ditafsirkan berpihak kepada mana-mana individu atau kumpulan politik,” katanya dalam kenyataan hari ini.

Raja-Raja Melayu turut sependapat nyawa dan kehidupan rakyat wajib diutamakan mengatasi perkara-perkara lain dan program vaksinasi hendaklah dipertingkatkan dengan mengurangkan kerenah birokrasi agar mencapai matlamat imuniti kelompok 80 peratus secepat mungkin.

Selain itu Raja-Raja Pemerintah berpendirian program menangani wabak COVID-19 hendaklah difahami dan mendapat sokongan rakyat tanpa menimbulkan keraguan dan tanpa dianggap mempunyai sebarang muslihat politik yang terselindung.

Baginda-baginda juga bersetuju kaedah menangani wabak COVID-19 hendaklah bersifat inklusif selain suhu politik yang semakin panas wajib diredakan dan pentingnya sebuah kerajaan yang stabil dan mendapat keyakinan serta mendapat sokongan majoriti rakyat.

“Raja-Raja Pemerintah berpendirian pentingnya dihormati mekanisme semak dan imbang antara cabang eksekutif, cabang legislatif, dan cabang kehakiman untuk menjamin berlakunya tadbir urus yang telus, berintegriti dan bertanggungjawab kepada rakyat terutama dalam hal-ehwal kewangan dan perbelanjaan negara.

“Dalam semangat tersebut Raja-Raja Pemerintah menyokong dan senada dengan pendirian Seri Paduka Baginda Yang di-Pertuan Agong yang menitahkan agar Parlimen segera bersidang,” kata Syed Danial.

Di peringkat negeri, Raja-Raja Pemerintah turut berpendirian agar Dewan Undangan Negeri dibolehkan bersidang secepat mungkin.

Kaedah dan prosedur persidangan seperti yang sedang diamalkan di beberapa buah negara yang terbukti dapat mengawal rangkaian jangkitan virus COVID-19, wajarlah diperkenalkan dan diterima pakai di negara ini. — AlHijrah Online. — AlHijrah Online


SABITAN NAJIB KEKAL, AKAN DIPENJARA 12 TAHUN, DENDA RM210 JUTA

PUTRAJAYA: Mahkamah Persekutuan hari ini mengekalkan sabitan dan hukuman penjara 12 tahun serta denda RM210 juta ke atas Datuk Seri Najib Tun Razak kerana menyeleweng dana SRC International Sdn Bhd berjumlah RM42 juta.

Panel lima hakim dipengerusikan Ketua Hakim Negara Tun Tengku Maimun Tuan Mat menolak rayuan bekas perdana menteri itu untuk mengetepikan sabitan dan hukuman yang dijatuhkan oleh Mahkamah Tinggi pada 28 Julai 2020.

Hakim Mahkamah Tinggi ketika itu, Datuk Mohd Nazlan Mohd Ghazali,  yang kini hakim Mahkamah Rayuan, menjatuhkan hukuman penjara 10 tahun ke atas Ahli Parlimen Pekan itu bagi setiap tiga pertuduhan CBT kerana penyelewengan masing-masing RM27 juta, RM5 juta dan RM10 juta daripada dana  SRC.

Najib, 69, pada 8 Dis 2021 gagal mengetepikan keputusan itu selepas Mahkamah Rayuan mengekalkan keputusan Mahkamah Tinggi. — AlHijrah Online


BURUH MENYAMAR ANGGOTA POLIS TUNJUK GARI DITAHAN

TASEK GELUGOR: Tindakan seorang lelaki yang menyamar dan mengaku sebagai seorang anggota polis dengan menghantar rakaman video menunjukkan sepasang gari untuk menakutkan seorang peniaga membawa padah apabila suspek ditangkap polis, semalam.

Ketua Jabatan Siasatan Jenayah Pulau Pinang, Senior Asisten Komisioner Rahimi Ra’ais berkata, suspek berusia 30-an itu ditahan di tepi jalan di Bertam di sini pada jam 10 pagi selepas polis menerima laporan daripada mangsa.

“Siasatan mendapati suspek dipercayai merakam video berkenaan dengan niat untuk menakut-nakutkan serta meminta mangsa yang berusia 32 tahun menghormati dia yang kononnya seorang anggota polis.

“Suspek berbuat demikian selepas dia dan mangsa mempunyai masalah berkaitan isu rumah sewa sebelum ini,” katanya dalam satu kenyataan pada Rabu.

Susulan penahanan, polis merampas sebuah telefon bimbit dipercayai digunakan suspek serta sepasang gari bersama anak kunci.

Kes tersebut disiasat mengikut Seksyen 170 Kanun Keseksaan kerana menyamar sebagai penjawat awam dan Seksyen 89 Akta Polis 1967 kerana memiliki peralatan polis tanpa kebenaran. –AlHijrah Online


BASHAR AL ASSAD MENANG PILIHAN RAYA PRESIDEN SYRIA 2021

BEIRUT: Presiden Syria, Bashar al-Assad memenangi pilihan raya Presiden 2021 bagi penggal keempat beliau setelah diumumkan Parlimen Syria.

Assad, 55 tahun, bersama slogan kempen ‘Harapan Melalui Kerja’ telah memenangi sebanyak 95 peratus undi seperti yang diumumkan Speaker Parlimen, Mahmouded Sabagh.

Kemenangan yang diperolehnya memberi tamparan kepada penentang beliau di dalam serta luar Syria, yang mana negara Barat mendakwa pilihan raya yang dijalankan adalah ‘tidak adil mahupun bebas’.

Penyokong Assad memenuhi Dataran Umayah, ibu kota Syria bagi meraikan kemenangannya dengan mengibarkan bendera Syria dan poster Assad, sementara lagu kebangsaan berkumandang di sekitarnya.

Sewaktu Syria berada di kemuncak krisis peperangan, Assad tetap percaya untuk menumpaskan pemberontakan yang menurutnya adalah angkara ‘pengganas’ untuk menggulingkan beliau dengan bantuan negara Barat dan Teluk Arab.

Assad menggantikan ayahnya, Hafez al-Assad sebagai Presiden Syria, pada 17 Julai 2000.

Perlembagaan Syria yang diterima pakai pada 2012 menyatakan Presiden Syria berhak memegang jawatan itu sebanyak dua kali, sekaligus ia akan menjadi penggal terakhir Assad dalam jawatan tersebut.—AlHijrah Online


PRU-15: SELANGOR BERI CUTI UMUM 18 NOV

SHAH ALAM: Kerajaan Selangor memutuskan untuk memberikan cuti umum sehari sebelum Pilihan Raya Umum ke-15 (PRU-15) pada Jumaat 18 Nov.

Menteri Besar Selangor Datuk Seri Amirudin Shari berkata, Selangor mempunyai bilangan pengundi paling ramai di seluruh Malaysia sebanyak 3,677,848 orang.

“Ia berikutan pendaftaran secara automatik serta penurunan had umur pengundi.

“Terdapat juga jumlah besar warga Malaysia yang bekerja dan bermastautin di negeri Selangor tetapi mengundi di kampung halaman mereka bertempat di negeri lain,” katanya dalam satu kenyataan hari ini.

Amirudin berkata, pihaknya berharap Perdana Menteri Datuk Seri Ismail Sabri Yaakob dapat memberikan pelepasan sama kepada seluruh rakyat Malaysia agar rakyat dapat menunaikan tanggungjawab mengundi.—AlHijrah Online


KERAJAAN TIDAK LAGI SAMAN INDIVIDU TIDAK PAKAI PELITUP MUKA

BAGAN SERAI: Tiada lagi saman dikeluarkan terhadap mana-mana individu yang tidak mengenakan pelitup muka di tempat awam susulan pengumuman baru-baru ini.

Timbalan Menteri Kesihatan Datuk Dr. Noor Azmi Ghazali berkata pemakaian pelitup muka di dalam bangunan kini adalah atas pilihan individu yang telah berkuat kuasa minggu lepas.

“Kerajaan tidak kenakan Akta Pencegahan dan Pengawalan Penyakit Berjangkit 1988 (Akta 342) dan tidak akan saman sesiapa lagi.

“Rakyat sudah biasa dan faham tentang kesihatan awam ini dan hampir kepada kehidupan seperti biasa malah sosial dan ekonomi juga telah dibuka dan perkumpulan sudah dibenarkan.

“Jadi kita perlu menjaga diri sendiri dan mengamalkan norma baharu termasuk memakai pelitup muka sekiranya mempunyai simptom COVID-19 dan mengasingkan diri sendiri selain membuat laporan dalam aplikasi MySejahtera,” katanya.

Ahli Parlimen Bagan Serai itu berkata demikian pada sidang media sempena Perbincangan Meja Bulat Yayasan Pulau Orang Utan Bukit Merah (YPOUBM) yang turut dihadiri Ahli Pemegang Amanah yayasan itu Prof Emeritus Datuk Dr. Abdul Latif Mohamad di sini hari ini.

Dr. Noor Azmi berkata orang ramai bagaimanapun digalakkan memakai pelitup muka di tempat sesak dan pemakaian diwajibkan ketika menaiki pengangkutan awam atau berada di fasiliti kesihatan.

Pada 7 Sept lepas, Menteri Kesihatan Khairy Jamaluddin mengumumkan Kementerian Kesihatan (KKM) menetapkan pemakaian pelitup muka di dalam bangunan kini adalah atas pilihan individu namun pemilik premis boleh menentukan sama ada pengunjung wajib memakai pelitup muka atau sebaliknya.

Dalam pada itu, beliau berkata Malaysia sedang menunggu pengisytiharan untuk negara ini memasuki fasa endemik COVID-19 kerana sudah merekodkan jumlah jangkitan kes yang rendah dalam kalangan komuniti ketika ini.

Menurutnya, pengisytiharan itu bergantung kepada Pertubuhan Kesihatan Sedunia (WHO) yang menentukan status fasa endemik sesebuah negara.

“Kita memasuki fasa peralihan ke endemik sebelum ini disebabkan masih ada kes COVID-19 yang dilaporkan dan ada perkara kita masih kena jaga dan kawal,” katanya.–AlHijrah Online


KUARANTIN DI RUMAH DITARIK BALIK

KUALA LUMPUR: Rakyat Malaysia yang pulang dari luar negara dan warga asing yang tiba di Malaysia tidak lagi dibenarkan menjalani kuarantin wajib di rumah sebaliknya akan ditempatkan di stesen kuarantin yang ditetapkan oleh kerajaan bermula Jumaat ini (24 Julai 2020).

Menteri Kanan (Keselamatan) Datuk Seri Ismail Sabri Yaakob berkata arahan itu berikutan terdapat individu yang melanggar Prosedur Operasi Standard (SOP) dan peraturan kuarantin wajib di rumah malah sikap degil mereka ini mengundang risiko penularan tempatan.

“Mereka yang terlibat perlu menanggung sepenuhnya kos kuarantin di Stesen Kuarantin sama ada di Institut Latihan Awam (ILA) atau hotel berdasarkan kos yang telah dipersetujui sebelum ini.

“Agensi Pengurusan Bencana Negara (NADMA) bersama Kementerian Kesihatan Malaysia (KKM) akan mengenal pasti serta mewartakan ILA atau hotel yang bersesuaian sebagai Stesen Kuarantin,” katanya pada sidang media Perintah Kawalan Pergerakan Pemulihan (PKPP) di Putrajaya hari ini.

Ujarnya kerajaan memandang serius insiden-insiden ketidakpatuhan SOP kuarantin di rumah yang boleh menyebabkan penularan jangkitan COVID-19 kepada ahli keluarga dan juga masyarakat sekeliling.

Ismali Sabri berkata tindakan mereka itu adalah amat tidak bertanggungjawab dan pihak berkuasa akan mengambil tindakan yang tegas termasuk mengenakan kompaun RM1,000 ataupun mendakwa di mahkamah dan boleh dikenakan hukuman penjara tidak melebihi 6 bulan. — AlHijrah Online / Zaim Zamani


HASINA MENANG BESAR PILIHANRAYA BANGLADESH

PERDANA Menteri Bangladesh, Sheikh Hasina memenangi pilihan raya umum kontroversi pada Ahad, kata stesen televisyen tempatan negara itu.

Menurut Channel 24 yang mengumpul keputusan pengundian dari seluruh negara, perikatan Hasina dengan mudah mengatasi 151 kerusi yang diperlukan untuk membentuk kerajaan, .

Bagaimanapun pilihanraya kali ini dicemari dengan insiden keganasan. Polis melaporkan bahawa sekurang-kurangnya 13 orang terbunuh dalam dalam insiden pergaduhan semasa hari pengundian. – Sinar online


KEADAAN KESIHATAN ADIB SEMAKIN MEROSOT

KUALA LUMPUR, 16 Dis – Keadaan kesihatan Muhammad Adib Mohd Kassim, anggota bomba yang cedera parah dalam pergaduhan di Kuil Sri Maha Mariamman, semakin merosot dan fungsi paru-parunya mengalami penurunan beransur-ansur sejak 24 jam lepas.

Institut Jantung Negara (IJN), dalam kenyataan berhubung perkembangan terkini Muhammad Adib berkata selepas menjalankan penilaian menyeluruh, paru-paru anggota bomba itu didapati menunjukkan tanda-tanda konsolidasi dan pengerasan tisu, justeru menjadikan pertukaran gas tidak berkesan.

“Ini adalah akibat daripada kecederaan awal yang teruk pada paru-parunya. Pada masa sama, fungsi buah pinggangnya juga tidak menunjukkan peningkatan di mana beliau terus memerlukan sokongan dialisis,” menurut kenyataan itu.

Berikutan perkembangan itu,dan selepas perbincangan pasukan pelbagai disiplin, IJN berkata keputusan dicapai untuk memasukkan semula sistem Veno-Venous ECMO pada jam 9 malam tadi untuk membantu keperluan sistem pernafasannya.

“Muhammad Adib sedang tenat. Berikutan keadaan Muhammad Adib itu, kunjungan ke atasnya dihadkan. Kami menggesa semua rakyat Malaysia terus berdoa agar Muhammad Adib segera sembuh,” jelas kenyataan itu.

— BERNAMA


Rakan Siswa YADIM Tiada Kaitan Politik

YADIM menjelaskan program Rakan Siswa YADIM (RSY) di institusi pengajian tinggi (IPT) & sekolah tiada kaitan pengaruh politik sepertimana didakwa sesetengah pihak.

Sebaliknya, ia adalah usaha penjenamaan semula program Sahabat YADIM yang dilaksanakan sejak 2013.

Ikuti laporan Berita AlHijrah siaran 30 Disember 2019. — AlHijrah Online


ISU TULAR JUAL DATA PERIBADI LEBIH 22 JUTA RAKYAT MALAYSIA BUKAN MILIK JPN

PUTRAJAYA: Dakwaan penjualan 22.5 juta data peribadi rakyat Malaysia seperti yang tular menerusi media sosial hari ini, disahkan bukan milik Jabatan Pendaftaran Negara (JPN), kata Menteri Dalam Negeri Datuk Seri Hamzah Zainudin.

“Kami (Kementerian Dalam Negeri (KDN) mempunyai mekanisma untuk mengesahkan data yang dijual itu bukan daripada JPN. Seperti kes-kes sebelum ini, penjualan data melibatkan agensi yang diberi ruang untuk terima maklumat daripada JPN,” katanya.

Beliau berkata demikian kepada pemberita ketika diminta mengulas isu berkenaan selepas menghadiri Majlis Rumah Terbuka Aidilfitri KDN di Pusat Konvensyen Antarabangsa Putrajaya di sini hari ini.

Hamzah berkata satu siasatan sedang dilakukan pihaknya dan mendapati data yang dijual itu adalah koleksi penjual daripada sumber-sumber lain.

“Semua individu yang terlibat dengan kegiatan penjualan data peribadi ini akan dipanggil bagi membantu siasatan dan hasil siasatan penuh akan dimaklumkan tidak lama lagi,” katanya.

Sehubungan itu, Hamzah berkata prosedur operasi standard (SOP) bagi mendapatkan data peribadi melalui agensi di bawah JPN akan dikaji semula.

“JPN merasakan wujud keperluan untuk data peribadi didapatkan terus daripada jabatan terbabit supaya isu seperti ini tidak timbul,” katanya.

Terdahulu, sebuah portal melaporkan terdapat penjualan data peribadi lebih 22 juta rakyat Malaysia serta swafoto pengesahan kad pengenalan dimiliki 800,000 individu milik JPN dan Suruhanjaya Pilihan Raya (SPR) secara dalam talian.

Turut hadir pada majlis itu Timbalan Menteri Dalam Negeri Datuk Seri Dr Ismail Mohamed Said.–AlHijrah Online


’UNBOXING ISTERI’ MEMBAWA KEPADA KERUNTUHAN INSTITUSI KELUARGA – AHMAD MARZUK

PUTRAJAYA: Trend ‘unboxing isteri’ yang semakin gemar dilakukan pasangan baru berkahwin boleh membawa kepada keruntuhan institusi keluarga, tegas Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary.

Menjelaskan perkara itu, Ahmad Marzuk berkata bakal ibu bapa sebagai tonggak institusi keluarga daripada awal lagi sudah tidak mengikut landasan nilai yang betul dan dibimbangi memberi kesan kepada pembentukan moral anak-anak.

“Masyarakat hari ini hidup di zaman bercampur baur antara perkara yang halal dan haram.

“Hal ini bukan perkara yang pelik melihat kepada bagaimana media sosial dioptimumkan sepenuhnya untuk mengumpul kekayaan melalui populariti dan ramainya jumlah ‘follower’,” katanya menerusi hantaran di Facebook hari ini.

Ujar Ahmad Marzuk, pasangan suami isteri tidak lagi menghiraukan maruah sehingga sanggup mendedahkan aib pasangan demi sebuah kandungan.

Trend tersebut, menurut Ahmad Marzuk, sedikit sebanyak boleh menjejaskan nilai-nilai institusi keluarga Islam.

Memandang berat peranan keluarga sebagai sebuah institusi pencorak masyarakat, Jabatan Kemajuan Islam Malaysia (JAKIM) katanya telah mengambil inisiatif memperkenalkan Pelan Tindakan Sosial Islam (PTSI) Tahun 2019–2025

“Pelan ini bertujuan untuk menangani gejala sosial dalam kalangan orang Islam di negara ini. Antara langkah-langkahnya adalah penetapan agar setiap agensi yang berada di bawah Jabatan Perdana Menteri (Hal Ehwal Agama) mestilah memanfaatkan dan mengoptimumkan penggunaan media massa dan media sosial bagi mempromosikan nilai-nilai murni dalam institusi kekeluargaan Islam.

“Perancangan di pihak kerajaan ini juga sangat memerlukan kepada kerjasama yang holistik daripada semua lapisan masyarakat bagi membendung gejala sosial yang melanda umat Islam pada hari ini,” katanya.

Baru-baru ini, tular trend ‘unboxing isteri’ di media sosial yang memaparkan pengantin lelaki membantu isterinya untuk membuka tudung serta menanggalkan aksesori pada pakaian pengantin.—AlHijrah Online


20 PENUNJUK PERASAAN TERBUNUH DI IRAQ

KARBALA: Sekurang-kurangnya 20 penunjuk perasaan terbunuh dan lebih 600 cedera hari ini susulan percubaan pasukan keselamatan Iraq dalam menyuraikan kem perusuh di selatan bandar Karbala, demikian menurut laporan media tempatan.

Agensi berita Anadolu melaporkan, sumber keselamatan sebelum ini berkata, polis anti-rusuhan digerakkan untuk menyuraikan “penempatan haram” perusuh di tengah bandar Karbala.

Sumber keselamatan itu berkata perusuh tidak mengendahkan arahan pihak berkuasa supaya mereka berpindah.

Terdahulu, Gaafar al-Saadi yang juga seorang saksi berkata, beratus lelaki bersenjata menyerang lokasi di tengah bandar Karbala itu.

“Mereka melepaskan tembakan secara rawak ketika kenderaan polis merempuh ke arah perusuh menyebabkan sekurang-kurangnya sepuluh mangsa maut,” katanya.

Seorang saksi lain, Alaa al-Sherifi berkata, ambulans tidak sempat untuk memindahkan mangsa cedera pada jam pertama pemindahan berikutan serangan tembakan bertalu-talu oleh pasukan keselamatan.

“Serangan oleh pihak keselamatan ini memang tidak wajar” katanya.

Lebih 100 mangsa terbunuh dan lebih 3,600 tercedera sejak gelombang kedua rusuhan bermula di beberapa daerah Iraq sejak Jumaat, menurut sumber hak asasi manusia.

Kemarahan memuncak di Iraq saban tahun berikutan permasalahan pengangguran dan rasuah berleluasa. Rakyat di negara itu mengalami akses yang terhad untuk keperluan asas seperti bekalan elektrik dan air bersih.

Menurut perangkaan Bank Dunia, jumlah pengangguran remaja Iraq adalah 25 peratus. Iraq juga menduduki tempat ke-12 negara paling banyak menerima rasuah mengikut beberapa agensi. — Terjemahan AlHijrah Online


DUA LELAKI DIGANTUNG SAMPAI MATI EDAR SYABU LEBIH 70KG

TAWAU: Mahkamah Tinggi Tawau, di sini, hari ini, menjatuhkan hukuman gantung sampai mati terhadap dua lelaki selepas didapati bersalah mengedar dadah jenis methamphetamine seberat 70,942.52 gram tiga tahun lalu.

Menurut laporan, Hakim Dr Lim Hock Leng membuat keputusan itu selepas kedua tertuduh, Tan Teng Siong, 52, dan Tay Thong Keng, 34, didapati bersalah atas pertuduhan mengikut Seksyen 39B(1)(a) Akta Dadah Berbahaya (ADB) 1952.

Keputusan itu dibuat Hock Leng selepas pihak pembelaan gagal menimbulkan keraguan munasabah terhadap kes itu.

“Kedua-dua tertuduh didapati gagal menimbulkan keraguan munasabah terhadap kes pihak pendakwaan yang berjaya membuktikan kedua-dua tertuduh sememangnya mempunyai niat bersama untuk menyeludup dadah.

“Oleh yang demikian, kedua-dua tertuduh didapati bersalah di bawah Seksyen 39B(1)(a) Akta Dadah Berbahaya (ADB) 1952 untuk digantung sampai mati,” katanya.

Berdasarkan kertas pertuduhan, Teng Siong (tertuduh pertama) dan Thong Keng (tertuduh ketiga) bersama seorang lagi, Tan Teng Sang, 37, (tertuduh kedua) didakwa bersama-sama mengedar methamphetamine seberat 70,942.52 gram di Jalan Haji Karim (belakang bangunan Mahkamah Tawau) pada 12.30 tengah malam, 9 November 2018.

Bagaimanapun, Teng Sang, dibebas dan dilepaskan pada akhir kes pendakwaan pada 20 dan 21 Mac 2021.

Sepanjang perbicaraan yang bermula pada November 2020 itu, pihak pendakwaan memanggil tiga saksi sementara pihak pembelaan masing-masing hanya menampilkan kedua-dua tertuduh sebagai saksi sehingga perbicaraan selesai pada Jun 2021.

Pendakwaan dikendalikan Timbalan Pendakwa Raya Mohammed Ali Imran, manakala Teng Siong diwakili Dominic Chew Luke Ressa dan Thong Keng diwakili Ram Singh. –AlHijrah Online


EMPAT LELAKI MAKI POLIS DITUDUH DI MAHKAMAH

SLIM RIVER: Empat lelaki yang sebelum ini tular di media sosial kerana memaki anggota polis dihadapkan ke Mahkamah Majistret Slim River hari ini atas pertuduhan menghalang tugas penjawat awam.

Bagaimanapun tiada pengakuan direkodkan daripada P. Panneerselvan, 32; S. Vijandran, 41; A. Sivakumar, 28; dan R. Durai Raaj, 25, selepas masing-masing tidak memahami pertuduhan dibacakan dalam bahasa Melayu di hadapan Majistret Nurul Hidayah Ismail.

Mengikut pertuduhan, mereka didakwa dengan sengaja menghalang penjawat awam, Koperal Muhd. Syahrul Azuwan Ab Manaf daripada menjalankan tugas sebagai anggota polis apabila tidak memberi kerjasama setelah diberi amaran berulang kali untuk beredar dan gagal mengemukakan kad pengenalan ketika diminta.

Perbuatan tersebut dilakukan semua tertuduh di tepi jalan berhampiran Plaza Tol Slim River pukul 3.30 pagi, 16 Oktober lalu.

Mereka didakwa melakukan kesalahan mengikut Seksyen 186 Kanun Keseksaan dibaca bersama Seksyen 34 Kanun Keseksaan yang boleh dihukum penjara sehingga dua tahun atau denda sehingga RM10,000 atau kedua-duanya.

Nurul Hidayah kemudian membenarkan jaminan sebanyak RM3,000 dengan seorang penjamin ke atas setiap tertuduh dan menetapkan 26 Oktober ini untuk sebutan semula kes bagi mendapatkan penterjemah bahasa Tamil.

Dalam prosiding sama, Durai Raaj didakwa menggunakan kekerasan jenayah dengan cara menolak badan dan membuka zip vest anggota sama di lokasi serta waktu sama.

Bagi pertuduhan itu, tertuduh didakwa mengikut Seksyen 353 Kanun Keseksaan yang boleh membawa hukuman penjara sehingga dua tahun atau denda atau kedua-duanya sekali jika sabit kesalahan.

Mahkamah membenarkan tertuduh diikat jamin RM2,500 dengan seorang penjamin dan menetapkan tarikh sama untuk sebutan semula kes.

Pendakwaan dikendalikan Timbalan Pendakwa Raya, Nur Diyana Zubir, manakala semua tertuduh diwakili peguam A Puvanasvary daripada Yayasan Bantuan Guaman Kebangsaan (YBGK).

Jumaat lalu, tular video salah seorang daripada lelaki terbabit merakam video dan cuba membuat provokasi sebelum mereka ditahan.

Video terbabit menunjukkan lelaki tersebut mengeluarkan kata-kata kesat kepada anggota polis selepas dinasihatkan beredar dan tidak membuat bising

Polis sebelum itu menerima aduan terdapat sekumpulan lelaki sedang mabuk dan membuat bising dengan memasang muzik yang kuat di lokasi kejadian. — AlHijrah Online / Hamimah Hamid


SEORANG MAUT DALAM INSIDEN BOT BERTEMBUNG DI PULAU PERHENTIAN

JERTIH: Seorang kru bot nelayan maut manakala dua penumpang cedera parah dalam insiden dua bot bertembung di perairan Pulau Perhentian di sini pada kira-kira 8.15 pagi tadi.

Rahmat Mat Ariffin, 43, dari Kampung Nail, Kuala Besut disahkan meninggal dunia sebaik tiba di Klinik Kesihatan Pulau Perhentian.

Pemangku Ketua Polis Daerah Besut DSP Azrol Anuar Nor berkata nahas itu membabitkan sebuah bot nelayan yang membawa tiga kru serta 10 penumpang dan sebuah bot pelancong yang dinaiki dua kru serta 10 penumpang.

“Kemalangan dikatakan berlaku ketika bot pelancong dari Pasir Panjang di Pulau Perhentian Kecil (yang dalam perjalanan) ke jeti sebuah pusat peranginan di Pulau Perhentian Besar melanggar bot nelayan yang menjalankan aktiviti sewaan mencandat sotong (yang dalam perjalanan) ke jeti kampung Pulau Perhentian.

“Akibat pelanggaran tersebut, bot nelayan bocor dan tenggelam manakala seorang kru meninggal dunia akibat kecederaan parah yang dialaminya, dua penumpang cedera parah dan seorang cedera ringan,” menurutnya dalam kenyataan di sini hari ini.

Azrol berkata bot pelancong jenis gentian kaca hanya mengalami kerosakan kecil manakala semua kru serta penumpang termasuk tiga warga asing dan dua kanak-kanak tidak mengalami kecederaan.

Beliau berkata mangsa yang maut dan cedera dibawa ke Klinik Kesihatan Pulau Perhentian oleh bot orang awam sebelum dihantar ke Hospital Besut menggunakan bot Pasukan Polis Marin dan bot ambulans Klinik Kesihatan Pulau Perhentian.

“Kejadian ini telah dirujuk kepada Agensi Penguatkuasaan Maritim Malaysia untuk siasatan lanjut.

“Polis menasihati semua pengusaha dan pemandu bot agar mematuhi peraturan yang ditetapkan semasa berada di perairan seperti memastikan bot dalam keadaan baik serta sentiasa mematuhi peraturan lain yang ditetapkan termasuk memastikan semua kru dan penumpang memakai jaket keselamatan,” katanya.–AlHijrah Online


ANAK MANGSA MH370 SANGKAL DAKWAAN GAMBAR TULAR SEBAGAI BAPANYA

KUALA LUMPUR: Anak kepada ketua pramugara pesawat Malaysia Airlines MH370 yang hilang pada 2014, tampil menafikan berkenaan gambar mirip dengan bapanya yang tular di media sosial baru-baru ini.

Ia susulan tular beberapa keping gambar yang dikaitkan wajah terkini mangsa-mangsa yang terlibat dalam insiden pesawat tersebut.

Anak perempuan kepada ketua pramugara Andrew Nari, Maira Elizabeth Nari memaklumkan gambar yang tular itu bukanlah bapanya.

“Saya diberitahu gambar yang tular itu adalah bapa saya atau kelihatan sepertinya. Namun saya ingin menjelaskan, dia bukan bapa saya.

“Saya ingin mengucapkan terima kasih kepada semua yang menghubungi saya melalui ‘direct message’ (DM) dan ingin memohon maaf kerana saya tidak dapat membalas setiap satu mesej kerana terlalu ramai,” katanya menerusi ‘InstaStory’ di Instagram, hari ini.

Ujarnya, dia menghargai orang ramai yang masih mengingati akan bapanya.

Terdahulu, misteri pesawat MH370 yang hilang sejak 8 Mac 2014 kembali hangat selepas tular video memaparkan wajah terkini mangsa-mangsa yang terlibat dalam insiden berkenaan.

Video tersebut mendakwa mangsa terlibat kini berada di sebuah pulau batu karang kecil di tengah-tengah Lautan Hindi yang dinamakan Diego Garcia.–AlHijrah Online


TH SAMBUT BAIK PENGUMUMAN ARAB SAUDI TARIK BALIK SEKATAN COVID-19

KUALA LUMPUR: Lembaga Tabung Haji (TH) menyambut baik pengumuman kerajaan Arab Saudi yang menarik balik beberapa sekatan COVID-19 di negara itu.

Antara sekatan yang telah ditarik ialah penjarakan fizikal, ujian antigen pantas dan kuarantin wajib ke negara tersebut.

Menurut Pengarah Urusan Kumpulan dan Ketua Pegawai Eksekutif TH Datuk Seri Amrin Awaluddin, keputusan yang dibuat itu susulan situasi COVID-19 yang bertambah baik di Arab Saudi.

“Bagaimanapun, rakyat dan pelancong luar masih perlu memakai pelitup muka di kawasan tertutup.

“TH yakin Kerajaan Arab Saudi telah meneliti pelbagai aspek bagi memastikan keselamatan penduduk serta jemaah umrah dan haji terjamin,” katanya dalam kenyataan hari ini.

Terdahulu, Kementerian Kesihatan Arab Saudi mengumumkan pemansuhan semua sekatan COVID-19, termasuk kuarantin wajib bagi semua pengunjung ke negara itu, penyerahan sijil vaksinasi COVID-19 dan ujian PCR, sebelum atau semasa ketibaan di Arab Saudi.

Langkah itu diambil susulan penurunan kes dan kadar vaksinasi mencapai 99 peratus untuk semua penduduk berumur 12 tahun ke atas.–AlHijrah Online


KELONGGARAN SOP: RAKYAT PILIH KEKAL PAKAI PELITUP MUKA, IMBAS MYSEJAHTERA

KUALA LUMPUR: Berkuat kuasa hari ini, pemakaian pelitup muka di luar bangunan dan kawasan terbuka tidak diwajibkan tetapi adalah atas pilihan individu dan pemakaiannya diwajibkan apabila berada di dalam bangunan dan pengangkutan awam termasuk e-hailing.

Selain itu, bermula hari ini juga imbasan kod QR menggunakan aplikasi MySejahtera sebagai prosedur operasi standard (SOP) daftar masuk ke premis tidak lagi diwajibkan.

Tinjauan Bernama di beberapa negeri mendapati kebanyakan masyarakat masih kekal mengamalkan SOP yang dilaksanakan sebelum ini dan merasa agak kekok untuk melakukan sebaliknya meskipun ia telah dibenarkan.

Di KUALA LUMPUR, tinjauan di taman KLCC mendapati kebanyakan pengunjung ke taman riadah itu masih mengenakan pelitup muka dan ini diakui seorang pengunjung, Edison Yap, 34, yang menyifatkan tindakan tidak memakai pelitup muka di tempat ramai dan terbuka sebagai janggal.

Beliau yang meluangkan masa di hujung minggu dan cuti umum bersempena dengan Hari Pekerja bersama isteri dan anak berkata dia sekeluarga memilih untuk memakai pelitup muka memandangkan telah  menjadi kebiasaan.

Keadaan sama juga didapati ketika menjengah ke Suria KLCC dengan orang ramai masih mematuhi SOP diamalkan sejak negara mula dilanda pandemik COVID-19.

Di SELANGOR, tinjauan di Pasar Tani di Seksyen 13, Shah Alam mendapati kebanyakan pengunjung yang hadir masih memakai pelitup muka di kawasan terbuka malah ada turut mengimbas kod QR aplikasi MySejahtera yang diletakkan berdekatan pintu masuk.

Pengunjung, Ahmad Fakharudin Abdul Halim, 26, berkata berikutan pemakaian pelitup muka yang sebelum ini diwajibkan menyebabkan dia terlupa bahawa ketetapan itu telah mula dilonggarkan hari ini.

“Pakai pelitup muka sekarang ini bukanlah satu bebanan sebab sudah dua tahun kita amalkan. Namun dengan adanya kelonggaran itu, sekurang-kurangnya rakyat boleh berasa lega sebab ia (memberi) gambaran keadaan negara semakin pulih,” katanya.

Keadaan sama turut disaksikan di JOHOR, dengan orang ramai masih kekal mengenakan pelitup muka dalam tinjauan di Terminal Bas Larkin Sentral.

Warga emas, Hasnah Ali, 74, dan Mohd Yusoff Abdullah, 75, yang ditemui berkata pemakaian pelitup muka adalah sangat penting berikutan faktor umur yang membolehkan mereka terdedah kepada penyakit berjangkit.

Di KELANTAN, tinjauan di bazar raya di Kota Bharu yang diadakan di kawasan terbuka mendapati rata-rata orang awam masih lagi memakai pelitup muka ketika membeli-belah.

Pengunjung, Mohd Zulhafiz Rosman, 31, berkata walaupun kerajaan tidak mewajibkan pemakaian pelitup muka di kawasan terbuka, namun demi pelindungan diri, dia akan terus memakainya.

Di MELAKA, tinjauan di sebuah pusat beli-belah di Ayer Keroh keadaan sama dengan kepatuhan masyarakat terhadap SOP lama dan Di PULAU PINANG, tinjauan pula mendapati selain kebanyakan masyarakat mengekalkan pemakaian pelitup muka di kawasan terbuka, premis-premis peniagaan juga masih kekal mempamerkan kod imbas MySejahtera.

Pemilik kedai runcit Anwar Sadat, 42, berkata dia akan mengekalkan kod imbas MySejahtera buat sementara waktu sebagai langkah berhati-hati.

“Nak imbas kod MySejahtera itu adalah terpulang kepada pelanggan. Saya juga wajibkan pemakaian pelitup muka dalam kedai saya,” katanya. –AlHijrah Online


TENTERA ISRAEL MULA BERUNDUR DARI JENIN

TEL AVIV: Israel mula mengundurkan tenteranya dari Jenin di Tebing Barat yang diduduki, dua hari selepas melancarkan operasi ketenteraan besar-besaran, lapor Agensi Berita Jerman (dpa).

Menurut tentera Israel, pasukan pertama meninggalkan bandar itu pada lewat petang Selasa. Tidak dapat dipastikan berapa lama masa akan diambil untuk proses pengunduran itu.

Menurut laporan Palestin, berlaku pertempuran sengit dengan penduduk di bandar itu. Video yang disiarkan di media sosial menunjukkan konvoi tentera dibaling dengan bahan letupan.

Pada Isnin, Israel dilaporkan melancarkan satu daripada operasi ketenteraan di Tebing Barat, yang disifatkan terbesar dalam tempoh beberapa dekad.

Ribuan tentera bergerak ke bandar Palestin selepas melancarkan beberapa serangan udara.

Sekurang-kurangnya 12 rakyat Palestin terbunuh dan lebih 100 lagi cedera.

Menurut tentera, tujuan operasi itu adalah untuk membongkar “infrastruktur pengganas”. Beberapa markas, depot senjata, kemudahan pengeluaran senjata dan tempat persembunyian militan telah dimusnahkan.

Selain itu, 30 suspek turut ditahan. — AlHijrah Online


MELAKA LULUS PELANTIKAN GURU KAFA SRA, GURU TADIKA JAIM SECARA KONTRAK KHAS

MELAKA: Kerajaan Melaka meluluskan pelantikan Guru Kelas Al-Quran dan Fardu Ain (KAFA) bagi Sekolah Rendah Agama (SRA) dan Guru Tadika Jabatan Agama Islam Melaka (JAIM) secara kontrak khas serta membuat penyelarasan elaun perkhidmatan.

Exco Pendidikan, Pengajian Tinggi dan Hal Ehwal Agama negeri Datuk Rahmad Mariman berkata Pelantikan Kontrak Khas Kerajaan Negeri Guru KAFA JAIM melibatkan 1,422 guru di Sekolah Rendah Agama (SRA) membabitkan lantikan sebelum 1 Jan tahun ini.

Beliau berkata pelantikan Kontrak Khas Kerajaan Negeri bagi guru Tadika JAIM juga dibuat melibatkan 375 Guru Tadika JAIM, lantikan sebelum 1 Jan 2023.

“Bagi pelantikan baharu Guru KAFA JAIM 2023, guru-guru tersebut ditawarkan kontrak dengan kadar elaun permulaan sebanyak RM1,000 sebulan dan kadar elaun mereka akan diselaraskan semula selepas disahkan jawatan dan mendapat kelulusan daripada Majlis Mesyuarat Kerajaan Negeri Melaka (MMKN),” katanya dalam satu kenyataan di sini hari ini.

Mengulas lanjut, Rahmad berkata 917 Guru KAFA JAIM lantikan sebelum 2016 menerima imbuhan secara pukal mengikut gaji akhir yang diterima pada 2023 dan layak mendapat tunggakan dari Januari tahun 2022 hingga Jun 2023.

Beliau berkata 505 guru KAFA JAIM lantikan 2016 hingga 2022 pula dibayar imbuhan secara pukal sebanyak RM1,500 sebulan dan akan mendapat tunggakan kenaikan bermula dari Januari 2023.

Katanya selain itu, 314 Guru Tadika JAIM lantikan sebelum 2016, menerima imbuhan secara pukal mengikut gaji akhir yang diterima pada 2023 dan layak mendapat tunggakan kenaikan.

“Pelaksanaan Pembayaran Kontrak Khas ini di Melaka adalah antara yang tertinggi dalam Malaysia dan semua negeri-negeri lain dalam persekutuan Malaysia juga tertakluk dengan peraturan yang dikeluarkan oleh Jabatan Kemajuan Islam Malaysia (JAKIM), Suruhanjaya Perkhidmatan Awam (SPA) dan Jabatan Perkhidmatan Awam (JPA).

Mengulas mengenai lantikan Guru JAIM sebelum 2016, bersandarkan jawatan Pembantu Hal Ehwal Islam Gred S11 yang tidak dilantik semula, Rahmad berkata ia berikutan gred tersebut telah dimansuhkan atau dijumudkan pada 2009 oleh kerajaan Persekutuan.

Beliau berkata setelah tempoh tersebut, guru-guru JAIM dilantik bersandarkan kepada jawatan Pembantu Operasi Gred N11 namun ia tidak diperakukan oleh SPA berikutan skop tugasan kerja tidak berkaitan dan tidak bersesuaian dengan skim dan gred jawatan tersebut serta tidak mencukupi tempoh lapan jam bekerja sehari.

“Kerajaan Melaka seterusnya mengambil tindakan proaktif bagi menjaga kebajikan dan memastikan guru-guru JAIM dapat terus berkhidmat dengan membuat pelantikan secara Kontrak Khas Kerajaan Negeri dan menaikan elaun perkhidmatan mereka,” katanya.

Berkaitan cuti bersalin tanpa elaun bagi semua guru-guru JAIM, katanya ketetapan tersebut adalah mengikut seperti mana yang ditetapkan dalam Peraturan-Peraturan Pelaksanaan Program Kelas Al-Quran dan Fardu Ain Tahun 2022 JAKIM.  — AlHijrah Online


PENUNGGANG MOTOSIKAL MAUT KEPALA DIGILIS TRELER

IPOH: Seorang lelaki maut apabila motosikal yang ditunggangnya terbabas akibat tergelincir sebelum kepalanya digilis oleh treler, malam tadi.

Kejadian berlaku di Jalan Lahat, berdekatan Balai Bomba dan Penyelamat (BBP) Pasir Puteh sekitar jam 7.10 malam.

Mangsa G. Jesuklal,55, disahkan meninggal dunia di lokasi kejadian.

Ketua Polis Daerah Ipoh, Asisten Komisioner Yahaya Hassan berkata, motosikal yang ditunggang mangsa dipercayai terbabas ketika melalui jalan licin dan basah disebabkan hujan.

Beliau berkata, keadaan itu menyukarkan mangsa untuk mengimbangi badan sehingga motosikal yang ditunggangnya terperosok ke bawah treler tanpa muatan yang dipandu oleh lelaki berusia 40 tahun dari Kuala Lumpur menghala Jelapang.

Akibat daripada kemalangan itu, mangsa mengalami kecederaan parah di kepala akibat digilis tayar belakang kanan treler dan disahkan meninggal dunia oleh pegawai Hospital Raja Permasuri Bainun (HRPB) Ipoh.

Manakala pemandu treler tidak mengalami sebarang kecederaan dan bebas daripada pengaruh dadah.

Kes disiasat mengikut Seksyen 41(1) Akta Pengangkutan Jalan 1987.–AlHijrah Online